Compare Bible readings for Mathew 23 in the ABK and the GNB - Bible Society\nKuhudhans an Skribys ha'n Fariseow\nMark 12:38-40; Luk 11:37-52, 20:45-47\n1Ena Yesu a gewsis dhe'n routhow ha dh'y dhyskyblon 2ow leverel, ‘An skribys ha'n Fariseow re esedhas war esedh Moyses. 3Rakhenna gwrewgh ha gwithewgh oll an taklow a leverons dhywgh,23:3 a leverons dhywgh: War-lergh re a'n dornskrifow a leverons dhywgh dhe witha. saw herwydh aga gweythresow na wrewgh: rag i a gews mes ny wrons. 4I a gelm beghyow poes ha kales dhe berthi23:4 War-lergh re a'n dornskrifow nyns usi omma an geryow ha kales dhe berthi. ha'ga gorra war dhiwskoedh tus, mes i aga honan ny vynnons aga remova gans aga bys. 5Oll aga oberow i a wra rag bos gwelys gans tus; rag i a ledanha aga fylakteriow ha hirhe pilennow aga gwisk.23:5 ha hirhe pilennow aga gwisk: War-lergh re a'n dornskrifow ha hirhe an pilennow. 6I a gar an penn-esedhow yn kevewiow ha'n penn-esedhow y'n synagys, 7ha salusyansow y'n marghasow, ha bos gelwys Rabbi23:7 Rabbi: War-lergh re a'n dornskrifow Rabbi, Rabbi. gans tus. 8Mes hwi, na bedhewgh gelwys Rabbi; rag onan yw agas dyskador23:8 agas dyskador: War-lergh re a'n dornskrifow agas dyskador, an Krist. hag oll hwi yw breder. 9Ha hwi na wrewgh gelwel denvyth y'n nor agas tas, rag onan yw agas Tas a nev. 10Ha na vedhewgh gelwys dyskadoryon, rag onan yw agas dyskador, an Krist. 11An moyha ahanowgh yw agas servont. 12Neb a omughelha a vydh dres isel, ha neb a omuvelha a vydh ughelhes.\n13‘Go-hwi, skribys ha Fariseow, falswesyon, rag hwi a dhege gwlaskor nev erbynn tus; rag nyns ewgh agas honan a-bervedh ynno na ny esowgh dhe vones a-bervedh an re a vynn entra.\n14‘Go-hwi, skribys ha Fariseow, falswesyon, rag hwi a lenk chiow gwedhwesow, hag yn fayntys hwi a wrewgh pysadow hir; rakhenna y kevowgh breus dhe voy tynn.23:14 Nyns usi an wers ma yn re a'n dornskrifow. 15Go-hwi, skribys ha Fariseow, falswesyon, rag hwi a dremen dres mor ha tir dhe gavoes unn dyskybel nowydh ha pan y'n kevir, hwi a'n gwra mab ifarn23:15 ifarn: Greka Gehenna. dewblek gweth agesowgh hwi agas honan.\n16‘Go-hwi, kevarwoedhoryon dhall neb a lever, “Seul a wrello ti re'n tempel, ny amont mann, mes seul a wrello ti re owr an tempel, ev yw kelmys.” 17Fellyon dhall, pyneyl ytho yw an moyha, an owr po an tempel a wra dhe'n owr bos sakrys? 18Ha, “Seul a wrello ti re'n alter, ny amont mann, mes seul a wrello ti re'n offrynn eus warnedhi, ev yw kelmys.” 19Tus dhall, pyneyl ytho yw an moyha, an offrynn po an alter a wra dhe'n offrynn bos sakrys? 20Rag neb a wra ti re'n alter, a de re'n alter ha re bup-tra eus warnedhi; 21ha neb a de re'n tempel a de re'n tempel ha re neb a drig ynno, 22ha neb a de re'n nev a de re dron Duw ha re neb yw esedhys warnodho.\n23‘Go-hwi, skribys ha Fariseow, falswesyon, rag hwi a wra degevi menta ha fenogel ha kumin ha gasa dhe goll taklow poessa an lagha, ewnder ha tregeredh ha lenduri; an re ma y koedhsa dhywgh aga gul heb dispresya an re na. 24Kevarwoedhoryon dhall, usi ow kroedra gwibesenn ha lenki kowrvargh!\n25‘Go-hwi, skribys ha Fariseow, falswesyon, rag hwi a lanha tu a-ves an hanaf ha'n skudell, mes an tu a-bervedh yw leun a arowder ha fowt omrewl. 26Ty Farise dall, kyns oll glanha tu a-bervedh an hanaf may fo glan an tu a-ves anodho.\n27‘Go-hwi, skribys ha Fariseow, falswesyon, rag hwi yw haval dhe vedhow yw gwynnhes gans lim, teg aga semlans war-ves, mes war-ji yth yns leun a eskern tus varow hag a bub plosedhes. 28Yndellma ynwedh hwi yw gwiryon agas semlans war-ves a-wel dhe dus, mes war-ji yth owgh leun a falsuri ha fara dilagha.\n29‘Go-hwi, skribys ha Fariseow, falswesyon, rag hwi a dhrehav bedhow an brofoesi ha tekhe meyn kov an re wiryon, 30ha leverel, “A kwrellen ni bewa yn dydhyow agan tasow, ny vien kevrennek gansa ow skoellya goes an brofoesi.” 31Yndella yth owgh hwi dustunioryon er agas pynn agas honan, hwi dhe vos mebyon an re a ladhas an brofoesi. 32Lenwewgh ytho musur kammweyth agas tasow. 33Hwi serf! Hwi askorr nadres! Fatell yllowgh diank dhiworth breus ifarn?23:33 ifarn: Greka Gehenna. 34Rakhenna, otta, my a dhannvon dhywgh profoesi ha tus fur ha skribys: re anedha hwi a's ladh ha'ga krowsya, ha skorjya re a wrewgh yn agas synagys ha'ga helghya a sita dhe sita; 35may teffo warnowgh an goes gwiryon oll a veu skoellys war an bys, a-dhiworth goes Abel gwiryon bys yn goes Zakaria mab Barakia, neb a ledhsowgh ynter an tempel ha'n alter. 36Yn hwir y lavarav dhywgh, oll an taklow ma a dheu war an henedh ma.\n37‘Yerusalem, Yerusalem neb a ladh an brofoesi ha labydha an re yw dannvenys dhis!23:37 dhis: Greka dhedhi. Peskweyth y yeunis vy kuntell dha fleghes war-barth, kepar dell guntell yar hy yerigow yn-dann hy eskelli, mes hwi ny vynnsowgh. 38Awotta, agas chi yw gesys dhywgh hwi, ynyal. 39Rag my a lever dhywgh, na'm gwelowgh alemma rag, bys pan leverowgh, “Bennigys yw neb a dheu yn hanow an Arloedh.” ’


2 Makkabeyon 14 (ABK) - Bible Society\n2 Makkabeyon 14 ABK\nAlkimus a Gews Erbynn Yudas\n1Teyr blydhen a-wosa, ger a dheuth dhe Yudas ha'y dus, Demetrius mab Selewkus dhe woelya bys yn porth Tripolis gans lu krev ha lu lestri, 2ha kemmeres an pow, ha ladha Antioghus ha'y withyas Lysias.\n3Lemmyn neb unn Alkimus, re bia arghoferyas seulabrys mes re omdhefolas a'y vodh y honan yn termyn an dibarth, a aswonnis nag esa fordh dhodho bos saw po dhe dhos arta dhe'n alter sans, 4hag ev eth dhe vyghtern Demetrius y'n vlydhen kans hag unnek ha dew-ugens,14:4 161 kyns Krist. ow ri dhodho kurun owr ha palmwydhenn, hag ynwedh nebes an skorr oliv usys y'n tempel. Y'n jydh na ny gewsis a-dro dh'y dowlow. 5Mes ev a gavas chons dhe vos pella gans y dowl foll pan veu gelwys gans Demetrius dhe guntelles an konsel le may feu govynnys orto a-dro dhe omdhalgh ha mynnasow an Yedhewon. Ev a worthybis:\n6‘Yma re a'n Yedhewon gelwys Hasideanys, ha'ga hapten Yudas Makkabeus, usi ow pesya breseli ha rebellya, ha ny asons an wlaskor bos yn kres. 7Ytho my re worras a-denewen enor ow hendasow – my a styr an arghoferyaseth – ha dos lemmyn omma, 8yn kynsa drefenn bos preder gwir genev rag bernyow an myghtern, ha nessa bos bern dhymm ynwedh rag ow heswlasoryon. Rag dre follneth an re a gampoellis yma agan kenedhel dhien yn anfeus nag yw byghan. 9Drefenn ty dhe aswonn, a vyghtern, manylyon an mater ma, preder a'gan pow ha'gan kenedhel gweskys a bub tu, gans an kuvder grassyes a dhiskwedhydh dhe beub. 10Rag hedre vewo Yudas, ny yll an governans kavoes kres.’ 11Wosa ev dhe leverel hemma, remenant a gowetha an myghtern, neb o eskarek dhe Yudas, a faglas Demetrius uskis hwath moy. 12Distowgh ev a dhewisis Nikanor, re bia mester an olifanses, orth y apoyntya avel governour Yudi, ha'y dhannvon yn-rag 13gans gorhemmynn dhe ladha Yudas ha skattra an dus esa ganso, ha dhe wul Alkimus arghoferyas an tempel meur. 14An Jentilys der oll Yudi, re fisa a-rag Yudas, a hesyas dhe junya gans Nikanor, ow tybi anfeus ha terroesow an Yedhewon dhe styrya sewena dhedha aga honan.\nNikanor a Wra Kres gans Yudas\n15Pan glewas an Yedhewon a dhevedhyans Nikanor hag a guntelles an Jentilys, i a skoellyas pri war aga fennow ha pysi dhodho Ev neb a fastyas y bobel y honan bys vykken hag a venten y ertach y honan pup-prys dre omdhiskwedhyans. 16Orth gorhemmynn an hembrenkyas, i eth yn-rag alena distowgh ha metya gansa yn batel y'n dre Adasa.14:16 Adasa: Amendys. Greka Dessaou. 17Simon, broder Yudas, a dhyerbynnsa lu Nikanor, ha sowdhenys veu; nos veu, ha ny wrussa an eskar son.14:17 Amendys. Styr an Greka yw ankler.\n18Byttegyns pan glewas Nikanor a golonnekter Yudas ha'y dus ha'ga bravder yn batel rag aga bro, ny vedhas ervira an mater dre skoellya goes. 19Ytho ev a dhannvonas Posidonius, Theodotus, ha Mattathias dhe wul kres. 20Wosa i dhe hwithra an kynnigow yn leun, an hembrenkyas a's derivas dhe'n bobel, ha dell heveli y fons a'n keth brys, hag i a assentyas dhe'n kevambos. 21I a apoyntyas dydh dhe omvetya yn priva. Charett a dheuth yn-rag a'n dhew lu; esedhow a enor a veu gorrys yn aga le; 22Yudas a worras gwer ervys parys yn tylleryow lesus dhe lesta trayson tromm a barth an eskerens; ytho i a synsis an omgusulyans yn kres.\n23Yth esa Nikanor ow kortos yn Yerusalem ha ny wrug dregynn, mes ev a dhannvonas dhe-ves routhow an dus re omguntellsa. 24Ev a withas Yudas prest yn y wolok; ev a gavsa sergh dhe'n gour a'y golonn. 25Ev a ynnias warnodho demmedhi ha dineythi fleghes; ytho Yudas a dhemmedhis, ha bewa yn kosel, ha previ bewnans kemmyn.\nNikanor a Dreyl Erbynn Yudas\n26Mes pan welas Alkimus an bodh da yntredha, ev a gemmeras an kevambos re bia gwrys ha mos dhe Demetrius. Ev a leveris dhodho bos Nikanor dislel dhe'n governans, rag ev dhe apoyntya an braser na erbynn an wlaskor, Yudas, dh'y siwya avel koweth an myghtern. 27An myghtern a sorras, hag provokys gans kuhudhansow fals an den legrys na, ev a skrifas dhe Nikanor ow leverel y vos drok-pes gans an kevambos hag ow korhemmynna dhodho dannvon Makkabeus dhe Antiogh avel prisner heb lettya.\n28Pan dheuth an messaj ma dhe Nikanor, ev o troblys ha keudhys bos res dhodho dilea aga akordyans, kyn na wrussa an gour kamm. 29Drefenn na yllys enebi an myghtern, ev a viri orth chons dhe gowlwul hemma dre serneth. 30Mes Makkabeus, ow kweles bos Nikanor moy stroeth yn y dhyghtyans ganso hag orth y vetya moy ankortes dell via y us, a erviras na dheuth an stroethter ma a'n gwella skilys. Ytho ev a guntellas niver da a'y wer hag omgudha dhiworth Nikanor. 31Pan aswonnis Nikanor y vos lettys dre dowl an gour, ev eth dhe'n tempel meur ha sans pan esa an oferysi owth offrynna aga sakrifisow usadow, ha gorhemmynna orta delivra dhodho an gour. 32Pan dosons ti na aswonnens le mayth esa an den a hwilens, 33ev a ystynnas y leuv dhyghow war-tu ha'n sentri, ha ti yndellma: ‘Mar ny dhelivrowgh dhymm Yudas avel prisner, my a denn dhe'n leur an sentri ma a Dhuw, ha my a derr an alter dhe'n dor, ha drehevel omma tempel splann dhe Dionysus.’\n34Wosa leverel an geryow ma, ev eth dhe-ves. Ena an oferysi a ystynnas aga diwleuv war-tu ha nev ha gelwel warnodho neb usi pup-prys ow tefendya agan kenedhel, y'n geryow ma: 35‘A Arloedh a bup-tra, kyn na' fydh edhomm a dravyth, ty re beu pes da y fo tempel dha annedhva yn agan mysk; 36Ytho lemmyn, A Arloedh sans a bub sansoleth, gwith andhefolys an chi ma bys vykken re beu purhes a-gynsow.’\n37Neb unn Razis, onan a'n henavogyon a Yerusalem, a veu kuhudhys dhe Nikanor avel gour a gara y geswlasoryon hag a vri pur dha, ha rag y vodh da ev a veu gelwys tas an Yedhewon. 38Yn prysyow kyns pan nag esa myska gans an Jentilys, ev re bia kuhudhys a Yedhowieth, hag ev re beryllsa fest yn tiwysyk korf ha bewnans rag yedhowieth. 39Nikanor, ow mynnes diskwedhes an kasadewder a'n jevo rag an Yedhewon, a dhannvonas moy es pymp kans souder dh'y dhalghenna; 40rag ev a dybi y trolla terroes warnedha orth aga dalghenna. 41Pan esa an soudoryon ogas dhe sesya an tour ha terri yn freudh porth an klos, i a worhemmynnis bos degys tan ha'n darasow leskys. Ha kyrghynnys a bub tu, Razis a goedhas war y gledha y honan, 42ow pos gwell ganso merwel yn nobyl ages koedha yn diwleuv peghadoryon ha godhevel outrayow anwiw dh'y enesigeth nobyl. 43Mes yn toemmder an omladh ny weskis yn ewn, ha'n routh ow fyski a-ji der an porthow. Ev a boenyas yn kolonnek war-vann war an fos, hag omdewlel yn hardh yn-nans bys y'n routh. 44Mes dell gildennsons yn uskis, spas a igoras hag ev a goedhas yn kres an spas gwag. 45Hwath yn few hag enowys dre gonnar, ev a sevis, ha'y woes a frosas yn-rag ha kynth o sevur y woliow ev a boenyas der an routh; hag ow sevel war garrek serth, 46lemmyn heb goes vytholl, ev a skwardyas y golodhyon yn-mes ha'ga thewlel orth an routh, ow kelwel war an Arloedh a vewnans hag a spyrys aga daskorr dhodho arta. Homm o maner y vernans.


Margaret Hilda Thatcher, Baroness Thatcher, LG, OM, PC, FRS (genys Roberts; 13 mis Hedra 1925 – 8 mis Ebryl 2013) o pennmenyster Ruwvaneth Unys a 1979 dhe 1990, ha hembrenkyades Parti Tori a 1975 dhe 1990. Hy sodhans o an hirra yn kansvledhen ugensves ha bys dhe'n eur ma nyns yw hi marnas benowek. Journalyas Sovyetek a's henwis an 'Arlodhes Horn', leshanow dynerghys gensi hag a dheuth ha bos kelmys orth hy policiow ha'y gis ledyans heb kessassolyans. Avel 'Thatchereth'. Y teuth ha bos hi policiow.\n4 Me 1979 - 28 Du 1990\nBleynys gans James Callaghan\nSewys gans John Major\nHi a dheuth ha bos pennmenyster wosa bos sewen yn etholans 3 mis Me, 1979; yn unn waynya braster a 44 esedh. An etholans a veu gwrys wosa Thatcher a gelwis hag a waynyas (gans unn raglev) raglev kyfyans-vyth governans minoryta Lavur a James Callaghan.\nYn hy hynsa termyn, yn 2 a vis Ebryl 1982, Arghantina a woryskynnas Enesow Falkland. Yn despit a'n pellder ha'n kalettrow lojistek, Thatcher erviras bos hy polici daskemeres an ynysyow. Lu-task a veu danvenys dhe'n Enesow, a veu daskemeres wosa kas dew vis y hirder, ha 258 mernans Predennek.\nSewena gaskyrgh Falkland, diberthans yn Parti Lavur ha gwelheans erbisek, faktorow oll yn hy sewena yn etholans kemmyn 1983, may kressyas Thatcher hy braster yn Chi Gemmynoryon bys dhe 144 esedh.\nThatcher a vynna lehe gallos kesunyansow lavur, dell breder aga vos re gallosek. Astel Tus Bal o an gwella gorthenebans yntra Thatcher ha’n kesunyansow. Yn unn brotestya orth degeans 20 a’n 174 bal a vynna degea Kesva Low Kenedhlek, Arthur Scargill a erghis askel yn mis Meurth 1984. Y nagha Thatcher aga gorholethow, ha’n askel a hedhis heb unverheans yn mis Meurth 1985. Sewyans degeans wortiwedh 150 bal glow o koll moy ages 10,000 sodh, ha kemenethow a veu shyndys yn kales.\nThatcher a waynya hy thressa etholyans yn 1987, kyn feu hy braster lehes. Hi a dhasfurvyas tollow governans leel, yn unn gommendya Kost an Gemeneth (aswonnys avel Toll Penn, po Poll Tax yn Sowsnek). Y feu kommendys yn Alban yn kynsa le, hag yn RU gesys wosa bledhen. Ny pleg an toll ma dhe dus, hag yth esa protestyans bras yn Loundres, may 70,000-200,000 a dus a guntella yn Pedrek Trafalgar.\nHi a verwis 8 vis Ebryl, 2013, 87 hy bloodh. Gorthebys a veu hy mernans yn unn kemyski. Hy skodhyoryon a lawdya hy dhe vos an gwella pennmenyster a-der termyn bresel; re erel a gevewi hy mernans a-barth sewyansow hy policiow.\nAn erthygel ma yw skrifys yn FSS.\nLast edited on 11 Gortheren 2021, at 14:00\nDiwettha golegyans an folen ma a veu an 11 Gortheren 2021, dhe 14:00.


Compare Bible readings for Yowann 8 in the ABK and the BCN - Bible Society\nFreedom • Truth\nAn Venyn Kemmerys ow Kul Avoutri\n1Mes Yesu eth dhe'n menydh Oliv. 2Ha myttin a-varr ev a dheuth arta dhe'n tempel, hag oll an bobel a dheuth dhodho; hag ev a esedhas ha dyski dhedha. 3Ha'n skribys ha'n Fariseow a dhros dhodho benyn kemmerys ow kul avoutri, ha'y gorra y'n kres. 4Yn-medhons dhodho, ‘Mester, an venyn ma a veu kemmerys ow kul avoutri, y'n gweythres y honan. 5Y'n lagha, Moyses a erghis dhyn labydha benynes a'n par na; mes pandr'a leverydh jy?’ 6I a gewsis hemma dh'y brevi, rag may fe dhedha neb kuhudhans er y bynn. Mes Yesu a blegyas war-nans, ha skrifa y'n dor gans y vys. 7Mes pan besyons ow kovynn orto, ev a sevis yn-bann ha leverel dhedha, ‘Neb ahanowgh a vo heb pegh, bedhes ev an kynsa dhe dewlel men orti.’ 8Hag arta ow plegya dhe'n dor, ev a skrifas y'n dor. 9Mes an re a'n klewas omdennas onan hag onan, ow talleth gans an henavogyon, ha nyns o gesys saw ev, ha'n venyn a-ragdho. 10Pan sevis, Yesu a leveris dhedhi, ‘Benyn, ple'mons i? A ny'th kuhudhas denvyth?’ 11Hi a leveris, ‘Denvyth, Arloedh.’ Ha Yesu a leveris, ‘Na ny wrav vy dha guhudha. Ke, hag alemma rag na wra pegha namoy.’8:11 Nyns usi an gwersow 7:53–8:11 y'n dornskrifow a-varra.\nYesu, Golow an Bys\n12Ytho Yesu a gewsis dhedha arta, ow leverel, ‘My yw golow an bys; neb a'm hol, ny gerdh yn tewlder, mes ev a'n jevydh an golow a vewnans.’ 13Rakhenna yn-medh an Fariseow dhodho, ‘Doen dustuni a wredh ahanas dha honan; nyns yw dha dhustuni gwir.’ 14Yesu a worthybis ha leverel dhedha, ‘Kyn tustuniav ahanav ow honan, ow dustuni yw gwir, rag my a woer a-ble ov devedhys, ha ple'th av. Mes ny wodhowgh hwi a-ble'th esov ow tos na ple'th av. 15Hwi a vreus war-lergh an kig; ny vreusav vy denvyth 16Ha mar preusav vy, ow breus yw gwir; rag ny'n gwrav ow honan, mes my ha'n Tas neb a'm dannvonas a'n gwra. 17Hag yn agas lagha skrifys yw, dustuni dew dhen dhe vos gwir. 18My yw, neb a dheg dustuni ahanav ow honan, ha'n Tas neb a'm dannvonas a dheg dustuni ahanav.’ 19Ytho yn-medhons dhodho, ‘Ple'ma dha Das?’ Yesu a worthybis, ‘Ny aswonnowgh na my na'm Tas; mar kwrellewgh ow aswonn vy, hwi a wrussa aswonn ow Thas ynwedh.’ 20Ev a gewsis an geryow ma y'n arghow, hag ev ow tyski y'n tempel; ha ny wrug denvyth y dhalghenna, rag ny veu hwath devedhys y eur.\nPle'th Av, ny Yllowgh Dos\n21Yesu a leveris dhedha arta, ‘My a dhe-ves, ha hwi a vydh orth ow hwilas, ha hwi a verow yn agas pegh. Ple'th av, ny yllowgh dos.’ 22Ena yn-medh an Yedhewon, ‘A wra ev omladha y honan? rag ev a leveris, “Ple'th av, ny yllowgh dos.” ’ 23Hag yn-medh ev dhedha, ‘Hwi yw dhiworth a-woeles, my yw a-wartha. Hwi yw a'n bys ma, nyns ov vy a'n bys ma. 24Ytho my a leveris dhywgh, hwi dhe verwel yn agas peghosow. Rag mar ny grysowgh my dhe vos ev, hwi a verow yn agas peghosow.’ 25Ena i a leveris dhodho, ‘Piw osta?’ Yn-medh Yesu dhedha, ‘An pyth re leveris dhywgh a'n dalleth 26Yma dhymm lies tra dhe leverel ha dhe vreusi a-dro dhywgh; mes neb a'm dannvonas yw gwir; ha'n pyth a glewis dhiworto, henna my a lever dhe'n bys.’ 27Ny gonvedhsons ev dhe gewsel orta a'n Tas. 28Ena Yesu a leveris dhedha, ‘Pan dhrehevowgh Mab an den, ena hwi a aswonn my dhe vos ev, ha na wrav vy travyth ahanav ow honan; saw kepar dell dhyskas dhymm ow Thas, henna a gowsav. 29Yma genev vy ev neb a'm dannvonas. Ny'm gasas ow honan, rag pup-prys my a wra an pyth yw plegadow dhodho.’ 30Hag ev ow kewsel hemma, lies a grysis ynno.\nAn Gwir a Wra agas Rydhhe\n31Ena Yesu a leveris dhe'n Yedhewon a grysis ynno, ‘Mar pesyowgh y'm ger, yth owgh hwi yn hwir ow dyskyblon, 32ha hwi a woer an gwir, ha'n gwir a wra agas rydhhe.’ 33I a worthybis dhodho, ‘Has Abraham on ni, ha nyns en ni bythkweth kethyon dhe dhenvyth. Fatell leverydh, “Hwi a vydh rydhhes”?’\n34Yesu a worthybis dhedha, ‘Yn hwir, yn hwir y lavarav dhywgh, pubonan a wra pegh yw keth dhe begh. 35Ny drig an kethwas y'n chi bynitha; an mab a drig bynitha. 36Ytho mar kwra an Mab agas rydhhe, rydh yn tevri a vydhowgh. 37My a woer hwi dhe vos has Abraham; mes hwi a hwila ow ladha, rag ow ger ny'n jeves tyller ynnowgh. 38My a gews an pyth re welis vy a-rag ow Thas;8:38 ow Thas: War-lergh re a'n dornskrifow an Tas. ha hwi a wra an pyth re welsowgh gans agas tas.’8:38 ha hwi a wra an pyth re welsowgh gans agas tas: War-lergh re a'n dornskrifow hwi ytho gwrewgh an pyth re glewsowgh dhiworth an Tas.\nAgas Tas an Jowl\n39I a worthybis ha leverel dhodho, ‘Abraham yw agan tas.’ Yn-medh Yesu dhedha, ‘Mar pewgh fleghes Abraham, hwi a wrussa oberow Abraham. 40Mes lemmyn hwi a hwila ow ladha, den neb a dherivas dhywgh an gwir, hag a glewis vy a Dhuw. Ny wrug Abraham henna. 41Hwi a wra oberow agas tas.’ Ena i a leveris dhodho, ‘Nyns on ni dineythys dre fornikashyon. Yma dhyn unn Tas, Duw.’ 42Yn-medh Yesu dhedha, ‘Mar pe Duw agas Tas, hwi a wrussa ow hara; rag my a dheuth dhiworth Duw, hag omma yth esov. Nyns ov vy devedhys ahanav ow honan, mes ev a'm dannvonas. 43Prag na gonvedhowgh ow lavar? Rag na wodhowgh hwi klewes ow ger. 44Hwi yw dhiworth agas tas an jowl, ha hwi a vynn gul hwansow agas tas. Ev a veu denledhyas a'n dalleth ha ny sevis y'n gwir, rag nyns eus gwiryonedh ynno. Pan lever gow, ev a lever a'y gnas y honan, rag gowleveryas yw ev, ha tas gowyow. 45Mes rag my dhe leverel an gwir, ny wrewgh ow krysi. 46Piw ahanowgh a'm kuhudh a begh? Ha mar lavarav an gwir, prag na wrewgh ow krysi? 47Ev neb yw a Dhuw a glew geryow Duw; rakhenna, hwi ny glewowgh, drefenn nag owgh hwi a Dhuw.’\nKyns Abraham dhe Vos, My Yw\n48Ytho an Yedhewon a worthybis, ha leverel dhodho, ‘A ny leveryn yn ta, ty dhe vos Samaritan, ha dyowl dhe vos dhis?’ 49Yesu a worthybis, ‘Nyns eus dhymm dyowl, mes my a enor ow Thas, ha hwi a'm disenor. 50Ha ny hwilav ow glori ow honan; yma neb a'n hwila, ha neb a vreus. 51Yn hwir, yn hwir y lavarav dhywgh, piwpynag a with ow ger, ny welvydh mernans bynitha.’ 52Ena yn-medh an Yedhewon dhodho, ‘Lemmyn ni a woer bos dyowl genes. Abraham a verwis, ha'n brofoesi, ha ty a lever, “Piwpynag a with ow ger, ny wra ev tastya mernans bynitha.” 53Osta brassa es agan tas Abraham, neb a verwis? Ha'n brofoesi a verwis. Piw yth omwredh ty dhe vos?’ 54Yesu a worthybis, ‘Mar kwrav vy ri glori dhymmo vy ow honan, ny dal ow glori travyth; mes ow Thas yw neb a wra ow glorifia, neb a leverowgh anodho, “Ev yw agan Duw.” 55Hwi ny'n aswonnowgh, mes my a'n aswonn; ha mar lavarren, “Ny'n aswonnav”, my a via gowleveryas, avelowgh hwi. Mes my a'n aswonn, ha my a with y er. 56Abraham agas tas a lowenhas dhe weles ow dydh; ev a'n gwelas, ha lowen veu.’ 57Ena yn-medh an Yedhewon dhodho, ‘Nyns osta hwath hanter-kans bloedh, ha ty a welas Abraham?’ 58Yn-medh Yesu dhedha, ‘Yn hwir, yn hwir y lavarav dhywgh, kyns Abraham dhe vos, yth esov vy.’ 59Ena i a gemmeras meyn dhe dewlel orto; mes Yesu a omgudhas ha gasa an tempel.8:59 an tempel: War-lergh re a'n dornskrifow tempel, ow mos der aga mysk, hag yndella y tremenas.


Nebes Geryow Kernewek: Ow kortos (Ow cortos?)\nDe y feu sysnys kuntelles arbennik yn Kernow may hylli tus keskewsel a studh agan taves y’n eur ma ha ri aga frofyansow rag avonsya an yeth y’n termyn a dheu. Ha’n governans yn Westminster ow profya meur a arghans rag dyski Kernewek y’n skolyow hag ystynna devyndhyans a’n taves yn bywnans kemmyn, dyllansow soedhogel, hag arwoedhyow diwyethek, yma hwans dhe lies Kerneweger a a sempelhe an mater dre dhewis unn furv skrifys savonek a’gan taves. Nans yw seythun y tellos nebes tus pysennek, gans an hwans a wul furv savonek an taves dre gessenyans (consensus) ynter devnydhyoryon a Gernewek Kemmyn, Kernewek Unys, Kernowek Unys Amendys, ha Kernuack Nowedga. Tus erell re naghas sina an pysennek ma, ow leverel bos gwell gansa dewis furv soedhogel an taves dre werinvotyans (referendum), may hallo tus ragleva rag onan a’n systemow lytherenniethek a-lemmyn. Hag yma tus erell hwath a dyb bos da lowr pesya gans taklow kepar dell yns lemmyn, gans lies fordh dhe skrifa ha kewsel agan taves, pubonan anedha aswonnys gans an governans avel furv ‘soedhogel’.\nNy yllis vy mos dhe’n kuntelles ow honan, ytho ny wonn y’n eur ma mar kwrug an Gernewegoryon ena dadhla an mater ma, ha mar kwrussons, a pe an gudynn yethek ma digelmys yn maner plegadow dhe pubonan (yma dout dhymm a henna!). Kepar ha lies Kerneweger tramor y’n eur ma, yth esov lemmyn ow kortos an sywyansow, gans nebes own! Mes pan glywav vy an pyth a hwyris y’n kuntelles de, hwi a yll bos sur my dh’y dhyllo omma.\nPostys gans Benjamin Bruch dhe 09:06.


(249) James Jenkyns - lovinglivingcornish\n(249) James Jenkyns\nDownload FileMP3 • 4755KB\nJames Jenkyns o tregys in manor Alverton, ogas dhe Pensans hag ev a verwys i’n vledhen mil seyth cans deg. Jowan Boson neb a’n gelow ‘old cousin Jenkins’ a screfas nebes gwersyow in cov anodho. Boson a screfas scrîven bedh pò ‘epitaph’ ragtho kefrÿs hag ev a dhanvonas an dhew dra, gwersyow ha scrîven bedh, dhe Wella Gwavas. Gwavas a’s êwnas ha’n dhyw lînen dhewetha in y versyon amendys a’n scrîven bedh yw: Termyn vedn dos rag an corf dhe dhassorhas/ mès tavas coth Kernow yw gyllys. Dell hevel dhassorhas ena yw errour rag dhasserhy. I’n gwetha prÿs nyns eus ma’s dew dharn dhyn a brydydhieth Jenkyns rag ry breus compes wàr y ober. Ha nyns yw certan nag yns y ma’s dyw radn an udn bardhonek. Wàr neb cor yma an kensa part ow mos indelma:\nMa lies gwreg\nlacka ’vell zeg,\nha ma lies benyn\npecar ha’n gwenyn;\ny a vedn gweres d’aga tus\ndendyl pÿth an bÿs.\nFlehes heb skians\na vedn gwil gà sians\nbùs mar crownjy pedery\npandra dall gà gwary,\nha medra yn tâ\npandra wrug sîra ha dama,\nna wrians mos da’n coos\nda cùntell gà boos,\nbùs gen nebes lavuryans\ny a venja dendyl gà boos ha dyllas.\nI’n lînednow-na yth yw gerys Kernowek Dewedhes rag gesys ‘left’. Zeg yw ‘brewer’s grains, draff.’ Yma pùb dyw lînen ow rîmya warbarth. Merkyowgh kefrÿs fatell eus keslytherednans pò ‘alliteration’ in lies gwreg: lacka; gwell: gerys; da’n coos: da cùntel ha dendyl: dyllas. An kensa peder lînen yw pòr got hag ymowns y ow remembra dhyn an lînednow-ma in mes a Dharn an Chartour: golsowgh ty coweth/ byth na borth meth/dieskyn ha powes/ha dhymmo deus nes. Hag yma gwersyow i’n Ordinalia hag in Bêwnans Meryasek formys a lînednow cot indelma kefrÿs. Nyns yw ùnpossybyl fatell wrug neppÿth a dradycyon bardhonieth Gernowek durya bys in dedhyow Jenkyns hag ev dhe wodhvos anodho. Yma an secùnd bardhonek (poken an secùnd radn a’n kensa part) ow ry cùssul dhâ dhe’n redyor. Hirra yw an lînednow obma. In mesk taclow erel an prydyth a lever:\nNa dal dis perna cunys war an sawgh\nna mos a cùntell an dreys dro da’n keow,\nrag hedna ’vedn bos côwsys dro da’n pow.\nGwell y fia perna nebes glow\nha hedna ’vedn gàs tobma adheler’ ha ’râg;\nha why ’ell eva cor gwellha mars eus dywgh brag.\nNa dal dywgh gwil treven wàr an treth —\ndre hedna why ’vedn kelly meur a pëth.\nSpellyans an mabmscrif yw gwyls, saw res yw avowa fatell usy Jenkyns ow screfa Kernowek pòr dhâ. Merowgh rag ensampyl orth an lavarow teythiak-ma i’n lînednow avàn: perna cunys wàr an sawgh ‘to buy firewood by the load’; gàs tobma adhelergh ha ’râg ‘to warm you behind and in front’; gwil treven wàr an treth ‘to build houses on the sand,’ le mayth usy ev ow convedhes treven dhe vos an liesek ewn rag chy. Fest gwell yw Kernowek James Jenkyns ès tavas Jowan Boson pò Wella Gwavas. Apert yw fatell o Jenkyns côwsor genesyk, ha dre lycklod ev a wodhya neppÿth a brydydhieth hengovek an Kernowek. Jenkyns yw consydrys prydyth dewetha an tavas tradycyonal. Heb dowt vÿth yth yw an hanow dâ dendylys ganso.


Men growan - Wikipedia\nAn brassa niver a dhrehevyansow yn Aberdeen yw gwrys a ven growan\nVaryans a liwyow yn meyn growan\nMen growan yw eghen a garrek danek, kevys war an Nor, mes yn tyller vyth aral y'n Kevreyth Howlek. Furvyes yw dhyworth magma teudh pooth. Y liw a yll bos loos tewl po golow, gell po gwynnrudh, ow krog war an kemyskans a vonyow. An chif monyow yw kanndir, gwrysven ha mika.\nTyller men growan yn klassans karrygi tanek\nTylleryow men growan yn Kernow\nEghennow a omherdhyansow le mayth yw kevys men growan. 1. Laccolith 2. Dik byghan 3. Batholith 4. Dik 5. Astell 6. Konna loskvenydhyek 7. Lopolith\nOmherdhys yw an magma yntra nivelyow erel a garrek gans gwaskedh yn-dann enep an Nor. An magma a yeynha yn lent, ow treylya dhe garrek soled. Gwrysow men growan yw meur drefen an yeynheans lent. An garrek gabbro yw gwrys dhyworth an keth monyow ha men growan, mes munys yw an gwrysow.\nPur gemmyn yw men growan war an Nor, hag ev a gomprehend rann veur a grestennen an Nor war blattys brastiryel. Men growan a furv tirfurvow arbennik, ha gwelys yw tirwedhow men growan yn Kernow. Alsyow Pedn an Wlas ha karnow Goon Brenn yw a vri yn ollvysel.\nUsyansow[golegi | pennfenten]\nPoos yw men growan, hag y hyllir y dreghi, kervya ha shapya. Ny wra dowr ha difolyans kavos effeyth warnodho, ha kevys yw yn niver a liwyow. Formys ha mosow kegin yw gwrys a ven growan polsys yn fenowgh. Gerysda yw yn drehevyansow ha meyn kov.\nAn Keuswask yn Kernow, eghen a garn gwrys a ven growan\nMen kov Naswedh Kleopatra yn Loundres\nMenydhyow Torres del Paine yn Chile\nAlsow Pedn an Wlas, Kernow\nMengleudh men growan Yr Eifl, Kembra north\nMengleudh De Lank yn Hendragansek, Kernow\nDiwettha golegyans an folen ma a veu an 27 Ebrel 2022, dhe 21:03.


Galweyth ha kessydhyans, lagha hag ordyr – Kresen Kernow\nHome Agan kuntellow Gidys dhe’n kuntellow Galweyth ha kessydhyans, lagha hag ordyr\nGalweyth ha kessydhyans, lagha hag ordyr\nNebes kovskrivennow Kresen Kernow an moyha dynyansek yw kevrynnys dhe alweyth, kessydhyans, lagha hag ordyr, hag i a yll provia golok varthys orth bewnans agas hendasow.\nBys y’n 19ves kansvledhen an oberen a witha kres o omgemeryans Gwithysi Kres an Bluw ha Justisyow Kres. An Justisyow Kres a synsas lysow ‘mann-esedhogow’ hag ‘esedhogow kwarter’. Ni a druedh kovadhow an Mann-esedhogow ha Kwarter (wosa 1737) a re dhywgh henwyn, galweythyow ha kessydhyansow.\nNi a’gan beus ynwedh kovadhow lysow justis (nebes anedha degys dres 30 bledhen) ha lysow civil (degys dres 75 bledhen), y’ga mysk lys an Stenegow (a’s tevo arlottes a-ugh balweyth sten ha monyow erel mes dileys veu yn 1896). Kovadhow lys a syns ynwedh kovskrivennow a gumyasow (r.e. rag las po devnydh tardha) a yll bos fenten a gedhlow dhe les.\nKreslu Kernow a veu fondys yn 1857 wosa an lagha dhe dhervyn kreslu konteth. Ni a with kovskrivennow Kreslu Kernow (1857-1920) a syns kovadhow gonis unnik rag gwithysi kres leel.\nNi a druedh ynwedh kovskrivennow Prison Bosvena (1821-1916), a syns manylyon a-dro dhe alweythyow ha kessydhyansow prisnoryon, keffrys ha deskrifansow fisegel kepar ha liw blew ha fisment, ha treweythyow delinyansow a’ga horfliwyow hogen, ow kul dhedha bos fenten varthys rag istori socyal.\nPaperyow nowodhow ynwedh yw fenten vryntin rag hwithra galweythyow hag i a syns yn fenowgh maga ta derivasow a drials.\nHynt ‘vas: Mars esowgh ow hwilas person arbennek, hwi a yll hwilas dre hanow yn kovadhow Esedhogow Kwarter y’gan menegvaow.\nTermys hwithra alhwedh: prison, gaol, magistrate, court, assizes, quarter sessions, petty sessions, transportation, execution, hanging and types of crime\nKuntellow alhwedh: QS (Quarter Sessions), AD1676 (gaol registers), CC/POL (Cornwall Constabulary), JC (Magistrate’s courts)\nDyllansow alhwedh: One & all: a history of policing in Cornwall: the Cornwall Constabulary 1857-1967 by Ken Searle, 2005; History of Bodmin Jail by Bill Johnson, 2009.


Eskappe <Exitium>, Aegwynn(EU) — персонаж World of Warcraft: статистика, достижения, прогресс, логи, рейтинги, коллеги и полезные ссылки.\nEskappe, Exitium, EU-Aegwynn\nВ данном разделе представлены сослуживцы персонажа. В списке представлены предположительные сослуживцы и количество совместных ФК. Кликнув на ссылку "Подробнее", вы можете увидеть кого и когда убили вместе данные персонажи.Gnobian, <dkw> — 19Bárti, <dkw> — 14Sylphie, <dkw> — 12Selfurion, <dkw> — 10Marinusa, <dkw> — 10Theoderìch, <Hardattack> — 9Kaìrí, <Zero Gravity Elite PVP> — 9Ayré, <Silent Storm> — 9Blackurion, <dkw> — 8Canderâ, <dkw> — 8Reeact, <The End of Everything> — 8Veiri — 8Àniki, <dkw> — 8Kioma, <dkw> — 8Shamifix, <dkw> — 8Arvi, <dkw> — 8Nanaél, <Silent Storm> — 8Silannáh, <dkw> — 7Chelîo, <Hardattack> — 7Davinchen, <dkw> — 7Spherina — 5Xtrace, <dkw> — 4Lissob, <Nachtschwärmer> — 4Víona, <ist etwas Besonderes> — 4Sozialfred, <Pandora> — 4Xérdan, <Still Invincible> — 4Stunimmun, <Impulse> — 4Sorryochs, <Pandora> — 4Swïtchfinger — 4Donnerlunte, <Sulaas Kinder> — 4Máni — 4Járjàrbings, <plays naked> — 4Zakon, <EnrageTime> — 2Artheg, <Blacklist> — 2Nâturalias, <I Awaken I> — 2Kélevrá — 2Kidtaiyz, <Sâlvâ Ðignitate> — 2Bömmelinchen, <Bleed it out> — 2Nefertemus, <Blacklist> — 2Taiyz, <Sâlvâ Ðignitate> — 2\nЗдесь представлены все известные системе персонажи на данном Battle.net аккаунтеEU-Aegwynn: Êsk, <Malum exples>EU-Aegwynn: Keskese, <Exitium>EU-Aegwynn: Reskyou, <Mis en Place>EU-Aegwynn: Wheskey, <Exitium>EU-Teldrassil: Benzoe, <Kompetenzteam Teldrassil>EU-Teldrassil: Esktasy, <Exil>\n— Неизвестный отчет. — ОО (25), ОО (10) — dkw, EU–Aegwynn. — ОО (25 гер.) — dkw, EU–Aegwynn. — ОО (25) — dkw, EU–Aegwynn. — ОО (25) — dkw, EU–Aegwynn. — ОО (25 гер.) — dkw, EU–Aegwynn. — ОО (25) — dkw, EU–Aegwynn. — ОО (25) — dkw, EU–Aegwynn. — ОО (25) — dkw, EU–Aegwynn. — ОО (25) — dkw, EU–Aegwynn. — ОО (25) — dkw, EU–Aegwynn. — ОО (25) — dkw, EU–Aegwynn. — ОО (25) — dkw, EU–Aegwynn. — ОО (25) — dkw, EU–Aegwynn. — ОО (25) — dkw, EU–Aegwynn. — ОО (25) — dkw, EU–Aegwynn. — ОО (25) — dkw, EU–Aegwynn. — ОО (25) — dkw, EU–Aegwynn. — ОО (25) — dkw, EU–Aegwynn. — ОО (25) — dkw, EU–Aegwynn. — ОО (25), ОО (10) — dkw, EU–Aegwynn. — ОО (25) — dkw, EU–Aegwynn. — ОО (25) — dkw, EU–Aegwynn. — ОО (25) — dkw, EU–Aegwynn. — ОО (25) — dkw, EU–Aegwynn.


Luk 11 (ABK) - Bible Society\nDyskas a-dro dhe Bysadow\nMat 6:9-15, 7:7-11\n1Hag y hwarva ev dhe vos ow pysi yn neb tyller, ha pan hedhis, onan a'y dhyskyblon a leveris dhodho, ‘Arloedh, dysk dhyn pysi, kepar dell dhyskas Yowann y dhyskyblon ev.’ 2Hag ev a leveris dhedha, ‘Pan wrewgh pysi, leverewgh,\nA Das, sanshes re bo dha hanow;\nre dheffo dha wlaskor;\n3ro dhyn ni hedhyw agan bara pub-dydhyek;\n4ha gav dhyn agan peghosow,\nrag ni ynwedh a av dhe beub yw kendoner dhyn ni;\nha na wra agan dri yn temptyans.’11:4 yn temptyans: War-lergh re a'n dornskrifow yn temptyans, mes delirv ni dhiworth an tebel el.\n5Hag ev a leveris dhedha, ‘Piw ahanowgh a'n jevydh koweth ha mos dhodho yn hanter-nos ha leverel dhodho, “Koweth, prest dhymm teyr thorth-vara; 6rag ow howeth re dheuth dhymm a vyaj ha nyns eus genev travyth dhe settya a-ragdho.” 7Hag ow korthybi a'n tu a-bervedh yn-medh ev, “Na wra ow throbla; an daras yw degeys, hag yma ow fleghes genev y'n gweli; ny allav sevel dhe ri dhis.” 8My a lever dhywgh, kyn na vynn sevel ha ri dhodho drefenn y vos y goweth, drefenn y donteth ev a sev ha ri dhodho pup-tra a'n jevydh edhomm anodho.\n9‘Ha my a lever dhywgh, govynnewgh hag y fydh res dhywgh, hwilewgh ha hwi a gyv, knoukyewgh hag y fydh igerys dhywgh; 10rag peub hag a wovynn a dhegemmer, ha neb a hwila a gyv, ha dhe neb a gnouk y fydh igerys. 11Py den ahanowgh, orto mar kovynn y vab pysk, a re dhodho sarf yn le an pysk?11:11 War-lergh re a'n dornskrifow Py den ahanowgh, orto mar kovynn y vab bara, a re dhodho men? po mar kovynn pysk, a re dhodho sarf yn le an pysk? 12Po mar kovynn oy, a re dhodho skorpyon? 13Hwi ytho, ow pos drog, mar kodhowgh ri rohow da dh'agas fleghes, pygemmys moy y re an Tas a nev an Spyrys Sans dhe seul a wovynn orto!’\nMat 12:22-30; Mark 3:20-27\n14Hag yth esa ev ow tewlel yn-mes dyowl neb o avlavar; ha pan dheuth an jowl yn-mes, an den avlavar a gewsis, ha marth a's teva an routhow. 15Mes re anedha a leveris, ‘Dre Belzebul pryns an dhywolow y tewl ev an dhywolow mes.’ 16Re erell a'n previ ha govynn orto tokyn dhiworth nev. 17Mes ev, ow kodhvos aga frederow, a leveris dhedha, ‘Pub ruvaneth rynnys er hy fynn hy honan yw difeythys; ha chi a goedh erbynn chi.11:17 ha chi a goedh erbynn chi: Po ha chi rynnys erbynn y honan a goedh. 18Mars yw Satnas ynwedh rynnys er y bynn y honan, fatell yll y ruvaneth sevel? rag hwi a lever my dhe dewlel dywolow mes dre Belzebul. 19Ha mar towlav vy an dhywolow yn-mes dre Belzebul, dre biw y's tewl agas mebyon hwi? Rakhenna i a vydh agas breusysi. 20Mes mars yw dre vys Duw y towlav dywolow mes, ytho gwlaskor Duw yw devedhys warnowgh. 21Pan with den krev arvek y balys y honan, yma y bythow yn kres; 22mes pan dheffo warnodho den kreffa agesso, ev a gemmer dhiworto y leun-arvwisk may trestyas ynni, ha ranna y breydh. 23Neb na vo genev, er ow fynn yma; ha neb na guntell genev, skoellya a wra.\nDehweles an Spyrys Avlan\n24‘Pan dheu spyrys avlan yn-mes a dhen, ev a dremen dre dylleryow sygh ow hwilas powesva ha ny's kyv. Ena yn-medh ev, “My a dhehwel dhe'm chi may teuth vy yn-mes anodho.” 25Ha pan yw devedhys, ev a'n kyv skubys ha tekhes. 26Ena yth a ha dri seyth spyrys arall gweth agesso y honan, hag i ow mones a-bervedh a drig ena; ha diwedh an den na yw gweth ages y dhalleth.’\n27Y hwarva, hag ev ow leverel hemma, unn venyn y'n routh dhe dhrehevel hy lev ha leverel dhodho, ‘Gwynnvys an dorr a'th tug ha'n dhiwvronn a'th vagas!’ 28Mes ev a leveris, ‘Kyns, gwynnvys an re a glew ger Duw ha'y witha.’\nMat 12:38-42; Mark 8:12\n29Ha'n routhow owth ynkressya, ev a dhallathas kewsel, ‘An henedh ma yw drog henedh; ev a hwila tokyn, ha ny vydh tokyn res dhodho marnas tokyn Yona. 30Rag kepar dell veu Yona tokyn dhe dus Nineve, yndella y fydh Mab an den dhe'n henedh ma. 31Myghternes an dhyghowbarth a sev y'n vreus gans gwer an henedh ma ha'ga dampnya; rag hi a dheuth dhiworth pennow an nor dhe glewes furneth Solomon, hag ottomma neppyth moy es Solomon. 32Gwer Nineve a sev y'n vreus gans an henedh ma ha'y dhampnya; rag i a goedhas yn edrek drefenn pregoth Yona, hag ottomma neppyth moy es Yona.\nGolow an Korf\nMat 5:15, 6:22-23\n33‘Ny wra denvyth, wosa enowi lugarn, y worra yn tyller kudh po yn-dann vushel, mes war wolowbrenn, may hwrello an dus a dheu a-ji gweles an golow. 34Dha lagas yw lugarn an korf. Pan vo dha lagas yagh, dha gorf oll ynwedh yw golowys; mes pan vo anyagh, dha gorf ynwedh yw tewlhes. 35Gwayt ytho na vo an golow usi ynnos devedhys ha bos tewlder. 36Ytho mars yw oll dha gorf leun a wolow, heb bos rann anodho yn tewlder, y fydh leun a wolow kepar ha pan wra lugarn dha wolowi gans y splannder.’\nKuhudhans an Fariseow ha'n Laghysi\nMat 23:1-36; Mark 12:38-40; Luk 20:45-47\n37Hag ev hwath ow kewsel, unn Farise a'n gelwis dhe dhybri ganso; hag ev eth hag esedha orth an voes. 38Ha'n Farise pan y'n gwelas, marth a'n jeva na omwolghsa kynsa, kyns an boes. 39Mes yn-medh an Arloedh dhodho, ‘Lemmyn hwi Fariseow a wolgh an tu a-ves a'n hanaf ha'n skudell, mes war-ji yth owgh leun a ladrans ha droktra. 40Hwi fellyon, a ny wrug gwrier an tu a-ves gul an tu a-ji ynwedh? 41Mes rewgh alusen a'n pyth usi war-ji, hag otta pup-tra a vydh glan dhywgh.\n42‘Mes go-hwi Fariseow, rag hwi a degev menta ha ruta ha losow oll, heb gul vri a wirvreus ha kerensa Duw; y tal dhywgh gul an re ma, heb dispresya an re na. 43Go-hwi Fariseow, rag hwi a gar an penn-esedhow y'n synagys ha salusyansow y'n marghasow. 44Go-hwi, rag yth owgh hwi kepar ha bedhow nag yns merkys, ha'n dus a gerdh warnedha heb godhvos.’\n45Onan a'n laghysi a worthybis ha leverel dhodho, ‘Mester, pan leverydh henna ty a'gan keredh ni maga ta.’ 46Yn-medh ev, ‘Ha go-hwi ynwedh, hwi laghysi, rag hwi a vegh tus gans beghyow re boes dhe dhoen, ha hwi agas honan ny dochyowgh an beghyow gans onan vyth a'th vysies. 47Go-hwi, rag hwi a dhrehav meyn-kov an brofoesi, mes agas tasow a's ladhas. 48Ytho hwi yw testow, owth assentya dhe wriansow agas tasow; rag i a wrug aga ladha ha hwi a dhrehav aga meyn-kov. 49Rakhenna ynwedh furneth Duw a leveris, “My a dhannvon dhedha profoesi hag abesteli, hag i a ladh ha helghya re anedha”, 50rag may fo govynnys dhiworth an henedh ma goes skoellys oll an brofoesi a-dhia dhalleth an bys, 51a-dhia woes Abel bys goes Zakaria neb a veu ledhys ynter an alter ha'n sentri; yn hwir y lavarav dhywgh, govynnys vydh a-dhiworth an henedh ma. 52Go-hwi, laghysi, rag hwi re gemmeras dhe-ves an alhwedh a wodhvos; ny wrussowgh hwi entra, ha'n re a vynna entra hwi re lettyas.’\n53Hag ev ow mos alena, an skribys ha'n Fariseow a dhallathas y arvedh yn fen ha'y apposya a-dro dhe lies tra, 54orth y gontrewaytya, rag kachya neppyth a'y anow.


1 Korinth 11 (ABK) - Bible Society\n1 Korinth 11 ABK\nKudhlenna an Penn yn Gordhyans\n1Gwrewgh war ow lergh, par dell wrav vy war-lergh Krist. 2My a'gas kommend drefenn hwi dhe berthi kov ahanav yn pup-tra, ha dhe synsi yn fast an hengovyow par dell y's res dhywgh. 3Mes my a vynn orthowgh godhvos bos Krist penn pub gour ha bos an gour penn benyn ha bos Duw penn Krist. 4Pub gour ow pysi po ow profoesa ha'y benn kudhlennys a dhisenor y benn, 5mes pub benyn ow pysi po ow profoesa ha'y fenn heb kudhlenn a dhisenor hy fenn, kepar ha pan ve hi bloghhes yth yw. 6Rag benyn mar nyns yw kudhlennys, bedhes knyvys; mes mars yw divlas dhe venyn bos knyvys po bloghhes, bedhes kudhlennys. 7Rag ny goedh dhe wour kudhlenna y benn, a-ban yw ev imaj ha golewder Duw; mes benyn yw golewder gour. 8Rag gour nyns yw a venyn, mes benyn a wour; 9yn tevri, gour ny veu gwrys rag benyn, mes benyn rag gour. 10Rakhenna, y koedh dhe venyn gorra arwoedh hy awtorita war hy fenn, a-barth an eledh. 11Byttegyns y'n Arloedh naneyl benyn ny sev heb gour, na gour heb benyn; 12rag benyn dell yw dhiworth gour, yndella yw gour dre venyn; mes pup-tra dhiworth Duw yw. 13Breusewgh yntredhowgh agas honan: a dhelledh dhe venyn heb kudhlenn pysi dhe Dhuw? 14Natur hy honan, a ny dhysk dhywgh bos disenor dhe wour ha ganso gols hir, 15mes bos golewder dhe venyn ha gensi gols hir? – drefenn bos res dhedhi an gols hir rag kudhlenn. 16Mars yw bodh nebonan dhe vos kavyllek, nyns eus usadow a'n par na dhyn ni na dhe eglosyow Duw.\nFara Anwiw orth Koen an Arloedh\n17Mes y'n gorhemmynnow a siw ny'gas kommendyav, drefenn na omguntellowgh rag an gwell mes rag an gweth. 18Kynsa, pan omguntellowgh yn eglos, my a glew bos folsyow yntredhowgh hag yn rann my a'n krys. 19Rag y telledh bos eresys yntredhowgh may fons aswonnys an re yntredhowgh yw gwiryon. 20Pan omguntellowgh war-barth, nyns yw dhe dhybri koen an Arloedh; 21rag, dhe brys boes, pub huni a gemmer y goen heb gortos, ha rakhenna an eyl a'n jeves nown, y gila yw medhow. 22Dar! A nyns eus dhywgh chiow may hyllowgh dybri hag eva? Po a dhispresyowgh eglos Duw ha shamya an re na's teves travyth? Pandr'a allav vy dhe leverel dhywgh? A wrav vy agas kommendya? Y'n kas ma, ny'gas kommendyav.\nFondyans Koen an Arloedh\n23Rag my a dhegemmeras dhiworth an Arloedh an pyth a res vy ynwedh dhywgh hwi: an Arloedh Yesu, y'n nos may feu traytys, a gemmeras bara, 24ha wosa ri gras, ev a'n torras ha leverel, ‘Hemm11:24 Hemm: War-lergh re a'n dornskrifow Tannewgh, dybrewgh, hemm. yw ow horf hag yw ragowgh;11:24 hag yw ragowgh: War-lergh re a'n dornskrifow hag yw terrys ragowgh. gwrewgh hemma yn kovadh ahanav vy.’ 25Keffrys y'n keth vaner an hanaf, wosa koen, ow leverel, ‘An hanaf ma yw an kevambos nowydh y'm goes vy; gwrewgh hemma, peskweyth ma'n yffowgh, yn kovadh ahanav vy.’ 26Rag peskweyth may typprowgh an bara ma hag eva an hanaf, mernans an Arloedh a dherivowgh erna dheffo.\nKevrenna Anwiw yn Koen an Arloedh\n27Rakhenna, piwpynag a dheppro an bara po a effo hanaf an Arloedh yn fordh anwiw, kablus vydh a gorf hag a woes an Arloedh. 28Mes preves den y honan, hag ena dybres a'n bara hag eves a'n hanaf; 29rag piwpynag a dheppro hag eva heb aswonn an korf,11:29 hag eva heb aswonn an korf: War-lergh re a'n dornskrifow hag eva yn anwiw heb aswonn korf an Arloedh. a dheber hag eva breus warnodho y honan. 30Henn yw prag yth yw rann ahanowgh gwann ha klav hag y koskas rann. 31Mes mar preussen ni agan honan yn hwir, ny vien ni breusys; 32mes pan on ni breusys gans an Arloedh, keskys on ma na vyn ni dampnys war-barth ha'n bys.\n33Ytho, ow breder, pan omguntellowgh rag dybri, gortewgh an eyl y gila. 34Mars eus nown dhe nebonan, dybres yn chi, ma na omguntellowgh dhe vreus. A-dro dhe'n traow erell, my a's orden pan dhov.


Steronydh Amerikanek o Annie Jump Cannon. Genys o Mis Kevardhu 11, 1863 yn Dover, Delaware ha merwis veu Mis Ebrel 13, 1941 yn Cambridge, Massachusetts. Gans Edward G Pickering, hi a wrug an kevreyth dhe glassa ster, h.y. an Kevreyth Klassa Harvard, selys war dempredh ha klass kammnevesek.\n11 Kevardhu 1863\n13 Ebrel 1941\nastronomer, fisegydh, dyskador pennskol, astrophysicist\nNational Women's Hall of Fame, Henry Draper Medal, Hall of Fame of Delaware Women, Honorary doctor of the University of Groningen, Honorary doctor of the University of Oxford\n2 Ober steroniethel\n4 Pewas Annie Jump Cannon\nAnnie Jump Cannon o an kynsa a deyr myrgh dhe Wilson Cannon, ser lestri a Delaware ha senedhor an Stat, ha'y nessa gwreg, Mary Jump. Mamm Cannon veu an kynsa dhe dhyski an rannevesow dhedhi, yn unn usya hen lyver steronieth dhe aswon an ster.\nCannon a gemeri kussul hy mamm, dhe wul resegva a steronieth. Hi a gollas hy hlew pan vo hi flogh, martesen drefen an kleves kogh. Marnas henna personoleth Cannon o gwresek. Hi a dhewisas na wrussa kavos fleghes.\nHi a asas dyworth Kolji Wellesley yn 1884.gans gradh yn fisegieth. Ynter 1884 ha 1892 hi a assaya gwellhe hy sleyghneth skeusenweyth. Wosa mernans hy mamm yn 1894 Cannon a skrifas orth hy dyskador kyns a Golji Wellesley, professor Sarah Frances Whiting, dhe wovyn rag ober. Apoyntys hi avel dyskador fisegieth. Dhe sewya hy bern yn steronieth, hi a dhallathas steus yn Kolji Radcliffe (yn le may dyskadoryon a Bennskol Harvard a dhaslavarsa aga arethyow dhe vowysi an Kolji). Cannon a alsa usya Mirva Pennskol Harvard, hag yn 1896 hi a gavas ober gans Edward C. Pickering, kevarwodher an virva.\nYn hy ober, yth esa Cannon ow mires ster, yn unn assaya aga hlassa, a-dro dhe 400,000 anedha. Hi a dhevisyas an Kevreyth Klassa Harvard. An Kevreyth Harvard a glassa ster herwydh tempredh ha liw an golow. Hi a gavas lies pewas yn hy bewnans, rag ensampel, Pewas Owr Henry Draper an Akademi Kenedhlek Skiensow ha Pewas Ellen Richards Ynwedh hi o an venen gynsa dhe gavos doktourieth onourek yn skiens gans Pennskol Rysoghen. Hi a dhiskudhas 300 a ster chanjus, 5 nova hag unn steren dhewek. Hi a omdennas yn 1940.\nCannon a enebi lies anjustis yn hy bewnans. Hi o skiensydh benow yn bys a wer. Res o hi pledya hy has hy honan. ynwedh hi o bodhar, heb hedhas dhe dharbar klewes.\nPewas Annie Jump CannonChanjya\nAn Kowethas Steroniethel Amerikanek a dhiskwedh an Pewas Annie Jump Cannon pub bledhen dhe steronydhyon benow rag ober wordhi yn steronieth.\nLast edited on 25 Metheven 2021, at 19:11\nDiwettha golegyans an folen ma a veu an 25 Metheven 2021, dhe 19:11.


Compare Bible readings for 1 Thessalonika 5 in the ABK and the RSV - Bible Society\n1 Thessalonika5 ABK\n1Mes nyns yw res skrifa dhywgh a vreder, a-dro dhe'n termynyow ha'n sesonyow; 2rag hwi agas honan a woer yn kewar dydh an Arloedh dhe vos kepar ha lader yn nos. 3Tus pan leverons, ‘Yma kres ha diogeledh’, ena diswrians tromm a dheu warnedha kepar ha gloes dineythyans dhe venyn gans flogh, ha ny wrons diank mann. 4Mes nyns esowgh hwi, a vreder, yn tewlder, may hwrello an jydh agas kavoes kepar ha lader. 5Rag hwi oll yw mebyon golow ha mebyon an jydh. Nyns on ni a'n nos nag a'n tewlder. 6Ytho, na goskyn kepar ha'n re erell, mes gwren goelyas ha bedhen divedhow. 7Rag an re a gosk, yn nos y koskons, ha'n re a yv, yn nos yth yns medhow. 8Mes, ha ni mebyon an jydh, bedhen divedhow, ow kwiska lurik fydh ha kerensa, hag avel basnett, govenek selwyans. 9Rag ny wrug Duw agan destna dhe sorr mes dhe gavoes selwyans der agan Arloedh Yesu Krist, 10neb a verwis ragon, may fewen war-barth ganso, ha ni difun po yn kosk. 11Rakhenna, kennerthewgh an eyl y gila, ha drehevel an eyl y gila, dell wrewgh yn hwir.\nArghadowyow Diwettha ha Salusyans\n12Lemmyn, ni a'gas pys a vreder, a aswonn an re a lavur yn agas mysk ha neb a'gas hembronk y'n Arloedh ha'gas keski, 13ha'ga synsi yn ughel dres eghenn yn kerensa drefenn aga gonis. Bedhewgh yn kres an eyl gans y gila. 14Ha ni a'gas pys, a vreder, a geski an re yw diek, a hebaskhe an re yw digolonnek, a skoedhya an re yw gwann, hir agas godhevyans troha pub den oll. 15Gwaytyewgh nag attallo denvyth drog rag drog, mes pup-prys siwyewgh an pyth yw da, an eyl rag y gila, ha rag pub den oll. 16Lowenhewgh pup-prys. 17Gwrewgh pysi heb hedhi. 18Yn pup-tra, rewgh grasyans, rag hemm yw bolonjedh Duw ragowgh yn Krist Yesu. 19Na wrewgh difeudhi an Spyrys. 20Na wrewgh dispresya profoesans. 21Prevewgh pup-tra, synsiwgh an pyth yw da. 22Omwithewgh rag drog a bub eghenn.\n23Ha'n Dew a gres y honan re'gas sakkro yn tien; ha'gas spyrys ha'gas enev ha'gas korf kowal re bo gwithys divlam orth devedhyans agan Arloedh Yesu Krist. 24Lel yw neb a'gas gelow, hag ynwedh ev a wra y gollenwel.\n25A vreder, gwrewgh pysi ragon.\n26Salusewgh an vreder oll gans bay sans. 27My a'gas charj may fo an lyther ma redys dhe'n vreder oll.5:27 dhe'n vreder ollWar-lergh re a'n dornskrifow dhe oll an vreder sans\n28Gras agan Arloedh Yesu Krist re bo genowgh hwi.5:28 War-lergh re a'n dornskrifow yma dhe dhiwedh an wers Amen


Ysay 65 (ABK) - Bible Society\nYsay 65 ABK\n1My o hwilys gans an re na wovynnsons,\nkevys gans an re na'm hwilsons.\nMy a leveris, ‘Awottavy, awottavy’,\ndhe genedhel nag esa ow gelwel war ow hanow.\n2My re lesas ow diwla oll an jydh\ndhe bobel benn-kales\nusi ow kerdhes y'n fordh nag yw da,\now siwya aga thybyansow aga honan;\n3pobel usi orth ow frovokya dhe sorr\ndhe'm fas heb hedhi,\nusi prest ow sakrifia y'n lowarthyow\nhag ow leski offrynnow war alteryow brykkys;\n4usi owth esedha yn mysk an bedhow,\nhag ow koelya dres nos yn tylleryow kevrin;\nusi ow tybri kig mogh,\nhag yma kowl avlan yn aga lestri.\nna dheus nes dhymm,\nrag yth ov vy re sans ragos.’\nAn re ma yw mog y'm dewfrik,\ntan ow leski oll an jydh.\n6Ottava skrifys a-ragov:\nNy dawav, mes devri my a attal;\nmy a attal yn aga askra\n7aga65:7 aga: Amendys war-lergh an Septuagint ha'n Syriek. Ebrow agas. hammweythresow ha kammweythresow aga65:7 aga: Amendys war-lergh an Septuagint ha'n Syriek. Ebrow agas. thasow war-barth,\nRag i dhe leski offrynnow war an menydhyow,\nha'm skornya war an bronnow,\nmy a wra musura yn aga barrlenn\nan attal a'ga gweythresow kyns.\n8Yndellma y lever an ARLOEDH: Dell yw an sugen hwath kevys yn bagas a rappys,\nha den a lever, ‘Na wra y dhistrui,\nrag yma bennath ynno’,\nyn kettella my a wra a-barth ow servysi,\nheb distrui peub oll.\n9My a dhre has yn-mes a Yakob,\nhag yn-mes a Yuda nebonan dhe erita ow menydhyow,\nhag ow re dhewisys a's erit,\nha'm servysi a drig ena.\n10Sharon a vydh peurva rag deves,\nha nans Aghor powesva rag flokkys,\nrag ow fobel neb a'm hwila.\n11Mes hwi neb a forsak an ARLOEDH,\nhag ankevi ow menydh sans,\nha pareusi moes rag Fortun\nha lenwel bollow a win kemmyskys rag Tenkys;\n12My a wra agas destna rag an kledha,\nha hwi oll a omblek dhe'n ladhva;\nrag my a'gas gelwis, mes ny worthybsowgh,\nmy a gewsis mes ny glewsowgh.\nHwi a wrug drog a-wel dhymm\nha dewis an dra na veu plegadow dhymm.\n13Rakhenna yndellma y lever an Arloedh DUW,\nOtta, ow servysi a dheber\nmes hwi a'gas bydh nown;\notta, ow servysi a yv\nmes hwi a'gas bydh syghes;\notta, ow servysi a lowenha\nmes hwi a gemmer meth.\n14Otta, ow servysi a gan gans lowender kolonn,\nmes hwi a gri yn angoes a'gas kolonn,\nhag oulya, trogh an spyrys.\n15Hwi a as agas hanow avel molleth dhe'm re dhewisys;\nha'n Arloedh DUW a'th ladh;\nmes ev a elow y servysi gans ken hanow.\n16Piwpynag a omvennik y'n norvys\na omvennik re'n Duw a wirder;\nha piwpynag a wrello ti y'n norvys\na de re'n Duw a wirder;\nrag ankevys yw an kynsa troblow,\nha kudhys dhiworth ow dewlagas.\nNevow Nowydh ha Norvys Nowydh\n17Rag awottavy ow kreatya nevow nowydh ha nor nowydh;\nny vydh kovhes an kynsa, nag entra y'n brys.\n18Mes lowenhewgh ha bedhewgh heudhik bys vykken\ny'n pyth a wrav y greatya;\nrag awottavy ow kreatya Yerusalem dhe vos joy,\nha'y fobel heudhder.\n19My a lowenha yn Yerusalem\nha bos heudhik y'm pobel;\nny vydh klewys son oelva ynni,\nna son kri rag gweres na fella.\n20Ny vydh ena na fella\nbaban a vew nebes dydhyow,\nna ny vydh den koth na vew oll y dydhyow;\nrag neb a verow kans penn-bloedh a vydh synsys avel maw,\nha neb na dhrehedh dhe gans a vydh synsys avel mollethys.\n21I a dhrehav chiow, ha triga ynna;\ni a blans gwinlannow, ha dybri aga frut.\n22Ny dhrehevons, hag arall a drig ena,\nny blansons, hag arall a dheber.\nRag dydhyow ow fobel a vydh avel dydhyow gwydhenn,\nha'm re dhewisys a wel ober aga diwla ow toen frut termyn hir.\n23Ny lavuryons yn euver,\nna dhineythi fleghes dhe euth;\nrag i a vydh has bennigys gans an ARLOEDH,\nha'ga henedh gansa.\n24Kyns i dhe elwel, my a worthyp;\naga klewes, hag i hwath ow kewsel.\n25Bleydh hag oen a beur war-barth,\nha lew avel ojyon a dheber kala',\nmes doust a vydh boes rag sarf.\nNy wrons dregynn na distrui\nyn oll ow menydh sans,


Jenesis 43 (ABK) - Bible Society\nAn Vreder a Dheu an Nessa Gweyth\n1Tynn o an divoetter y'n pow. 2Pan wrussens i gorfenna dybri an ys a wrussens dri yn-mes a Ejyp, yn-medh aga thas dhedha, ‘Dehwelewgh ha prena tamm boes ragon.’ 3Mes yn-medh Yuda dhodho, ‘An gour a'gan gwarnyas gans ti ow leverel, “Ny wrewgh hwi gweles ow fas heb bos agas broder genowgh.” 4Mar mynnydh dannvon agan broder genen, ni a wra mos yn-nans ha prena boes ragos; 5mes mar ny vynnydh y dhannvon, ny vynnyn ni mos yn-nans; rag an gour a leveris dhyn, “Ny welowgh ow fas marnas yma agas broder genowgh.” ’ 6Ysrael a leveris, ‘Prag y hwrussowgh drog dhymm, ow terivas dhe'n gour bos unn broder moy dhywgh?’ 7Hag yn-medhons i, ‘An gour a wrug agan apposya a-dro dhyn ni hag a-dro dh'agan kerens, ow leverel, “Yw agas tas hwath yn few? Eus broder dhywgh?” ha ni a dherivas dhodho a-dro dhe'n taklow ma. A yllyn ni godhvos y hwre leverel, “Drewgh agas broder yn-nans”?’ 8Hag yn-medh Yuda dhe Ysrael y das, ‘Dannvon an maw genev vy, ha ni a sev ha mos, may hwryllyn bewa a-der merwel, ni ha ty ha'gan fleghes. 9My ow honan a vydh goestel ragdho. Ty a yll y rekwirya a'm diwla. Mar ny'n drov dhiso ha'y settya a-dheragos, kablus vydhav a-ragos oll ow dydhyow. 10Rag mar ny wrellen delatya, ni a wrussa dehweles lemmyn diwweyth.’\n11Hag yn-medh Ysrael aga thas dhedha, ‘Mars yw yndella, hemma gwrewgh: Kemmerewgh neppyth a wella askorr an tir yn agas seghyer, ha kemmerewgh ro yn-nans rag an gour, tamm balsam ha tamm mel, spisys ha myrr, pistachys hag alamandow. 12Ha kemmerewgh diwweyth an myns a vona yn agas dorn, hag ynwedh an mona a veu daskorrys yn ganow agas seghyer; kemmerewgh e arta yn agas dorn. Martesen gwall ova. 13Ha kemmerewgh agas broder. Sevewgh ha dehwelewgh dhe'n gour. 14Ha re rollo Duw Ollgalloesek43:14 Duw Ollgalloesek: Ebrow El Shadday. mersi dhywgh dherag an gour, may tannvonno dhywgh agas broder arall, ha Benyamin. Ha my – mar pydh ow fleghes kellys, kellys vydhons.’ 15Ha'n wer a gemmeras an ro ma, ha diwweyth an myns a vona yn aga dorn, ha Benyamin. I a sevis ha mos yn-nans dhe Ejyp, ha sevel dherag Yosep.\n16Ha Yosep a welas Benyamin gansa, ha leverel dhe rewler y ji, ‘Doro an wer a-berth y'n chi ha ladha best ha pareusi pup-tra, rag y fydh an wer ow tybri genev dhe hanter-dydh.’ 17Ha'n gour a wrug dell leveris Yosep hag ev a dhros an wer a-berth yn chi Yosep. 18Ha'n wer a berthi own rag i dhe vos dres a-bervedh yn chi Yosep, hag yn-medhons, ‘Ni re beu dres a-ji drefenn an mona a veu daskorrys yn agan seghyer an kynsa gweyth. Ev a vynn omsettya er agan pynn ha koedha warnan, ha'gan kemmeres dhe vos kethyon, ha'gan asenes ynwedh.’ 19Hag i a dheuth nes dhe rewler chi Yosep ha kewsel orto orth daras an chi, 20ha leverel, ‘A arloedh, dhe wir ni a dheuth yn kynsa dhe brena boes. 21Pan dheuthen dhe davern hag igeri agan seghyer, otta, yth esa mona pub huni yn ganow y sagh, an poes leun a'gan mona; ytho ni re'n dros arta yn agan dorn. 22Ha ni re dhros mona arall yn agan dorn dhe brena boes. Ny wodhon piw a worras agan mona yn agan seghyer.’ 23Hag yn-medh ev, ‘Kres dhywgh hwi. Na berthewgh own. Agas Duw ha Duw agas tas re ros dhywgh tresor yn agas seghyer. Agas mona a dheuth dhymmo vy.’ Ena ev a dhros Simeon yn-mes dhedha. 24Ha'n gour a dhros an wer a-bervedh yn chi Yosep ha ri dowr dhedha, hag i a wolghas aga threys; hag ev a ros boes dh'aga asenes. 25Hag i a bareusis an ro rag devedhyans Yosep dhe hanter-dydh, rag i re wrussa klewes i dhe dhybri ena.\n26Yosep a dheuth a-berth y'n chi, hag i a dhros dhodho y'n chi an ro esa yn aga dorn, hag omblegya dhodho dhe'n leur. 27Hag ev a wovynnas orta fatell ens, ow leverel, ‘Usi agas tas yn poynt da, an den koth a wrussowgh kewsel anodho? Yw ev hwath yn few?’ 28Hag yn-medhons i, ‘Yma dha was agan tas yn poynt da. Hwath yn few yw ev.’ Hag i a omblegyas ha koedha dhe'n dor a-ragdho. 29Mes ev a dhrehevis y dhewlagas ha gweles Benyamin y vroder, mab y vamm ev, ha leverel, ‘Yw hemma agas broder yowynka, re wrussowgh hwi kewsel dhymm anodho?’ Ena yn-medh ev, ‘Re bo Duw grassyes dhis, ow mab’, 30Ha Yosep a fistenas, rag movyes veu y golodhyon drefenn y vroder, hag ev a vynnas oela; hag ev eth a-ji dhe'n chambour hag oela ena. 31Ena ev a wolghas y fas ha dos yn-mes owth omgontrolya, ha leverel, ‘Settyewgh bara.’ 32Hag i a settyas boes ragdho ev y honan diberthys ha ragdha i aga honan diberthys ha rag an Ejyptianys esa ow tybri ganso aga honan diberthys, rag ny yll an Ejyptianys dybri gans an Ebrowyon, rag tra gasadow yw henna dhe'n Ejyptianys. 33I a esedhas a-dheragdho, an kynsa-genys war-lergh y wir genesik, ha'n yowynka war-lergh y yowynkneth. Ha'n wer a viras gans marth an eyl orth y gila. 34Hag ev a gemmeras rannow a voes esa a-ragdho ha'ga ri dhedha i; mes rann Benyamin a veu pympgweyth moy es rannow oll an re erell. Ytho i a evas, ha bos medhow ganso.


Compare Bible readings for 2 Makkabeyon 4 in the ABK and the NRSV - Bible Society\n2 Makkabeyon4 ABK\nSimon a guhudh Onias\n1An Simon ragleverys, neb re rossa derivadow a-dro dhe'n arghans erbynn y wlas y honan, a sklandras Onias, ow leverel ev dhe vos ev neb re ynnisa war Heliodorus ha bos kaws gwir an anfeus. 2Ev a vedhas henwel avel braser erbynn an governans an gour o masoberer a'n sita, difresyas y geswlasoryon, ha diwysyk rag an laghow. 3An kas a dheuth ha bos mar vras may feu gwrys moldransow gans onan a holyoryon len Simon, 4Onias a welas peryll a'n kenkians ma, ha bos Apollonius mab Menestheus, governour Kelesyria ha Fenikia, ow kluwhe atti Simon. 5Ytho ev eth dhe'n myghtern, heb kuhudha y geswlasoryon mes ow mires orth les oll an bobel, ha poblek ha privedh. 6Rag ev a welas na dheffa dhe studh hebask arta negysyow an stat heb ragbreder an myghtern, ha na hettha Simon y follenep.\nYason an Arghoferyas, a dhre Devosow Grek\n7Pan verwis Selewkus, hag Antioghus, gelwys Epifanes, a gemmeras an vyghterneth, Yason broder Onias a gavas an arghoferyaseth dre legras, 8owth ambosa dhe'n myghtern yn petishyon tri hans ha tri-ugens talent a arghans ha peswar-ugens talent a fenten arall. 9Dres hemma ev a ambosas pe kans ha hanter-kans moy mar pe res kummyas dhe fondya yn-dann y awtorita gymnasium rag adhyskans gwer yowynk, ha dhe govskrifa tus Yerusalem avel Antioghysi. 10Pan assentyas an myghtern ha Yason a dheuth yn y soedh, ev a dreylyas y geswlasoryon dhe fordh a vewnans grek.\n11Ev a worras a-denewen an gwiryow ryel rag Yedhewon, grontys dre Yowann tas Ewpolemus, neb eth avel lyskannas rag selya kowethyans ha keffrysyans gans an Romanyon. Ev a dhistruis an fordhow laghel a vewnans ha kommendya devosow nowydh konter dhe'n lagha. 12Toeth da ev a fastyas gymnasium poran orth troes tour an sita, hag ev dhynyas bryntinna an wer yowynk gwiska an petasus.4:12 petasus : Hatt arbennik an athletys grek, arwoedh aga bos eseli palaestra, skol rag omdowl. 13Hellenieth a dheuth dhe'n pella prykk dre gressyans fordhow estren, drefenn drogedh outrayus Yason didhuw, na veu arghoferyas gwir vytholl, 14ma na veu an oferysi na fella lel dh'aga servis orth an alter. Ow tispresya an sentri ha logh a-dro dhe'n sakrifisow, i a fistenas dhe gemmeres rann yn gweythresow anlaghel an palaestra wosa klewes an sinell rag tewlel an diskus, 15heb gul vri a'n enors settys gans aga thasow mes ow synsi enorys grek gwella oll. 16Drefenn hemma anfeusi poes a dheuth warnedha, ha'n re a garens hag a vynnens gul war aga lergh yn tien a dheuth ha bos aga eskerens ha'ga hessydhya. 17Nyns yw tra skav kammdremena erbynn lagha Duw – dell vydh klerhes gans hwarvosow a-wosa.\nYerusalem yn-dann Dhelanwes Syria\n18Pan esa an gwariow pympblydhenyek ow pos synsys yn Tyr yn lok an myghtern, 19an Yason vil a dhannvonas kannasow, dewisys avel burjysi Antiogh dhiworth Yerusalem, dhe dhoen tri hans draghma arghans rag sakrifis dhe Herkules. Hwath degoryon an arghans a grysi nag o gwiw y dhevnydhya rag sakrifis, mes gwell via y spena rag porpos arall. 20Ytho kyn fynnas an dannvoner an arghans ma dhe vos devnydhys rag sakrifis dhe Herkules, dre ervirans an dhegoryon y feu devnydhys rag drehevel gorholyon roevel teyr-res.\n21Pan veu Apollonius mab Menestheus dannvenys dhe Ejyp rag kurunans Filometor avel myghtern, Antioghus a dhyskas Filometor dhe vos ha bos eskarek dh'y les. Ytho ev a ombareusis rag y sawder y honan, ha mos dhe Yoppa, hag ena ev a besyas dhe Yerusalem. 22Ev a veu wolkommys gans ryelder meur gans Yason ha'n sita, ha degemmerys a-ji gans faglennow ha garmow. Ena ev a geskerdhas gans y lu bys yn Fenikia.\nMenelaus a Dheu ha Bos Arghoferyas\n23Teyr blydhen a-wosa Yason a dhannvonas Menelaus broder an Simon ragleverys dhe dhoen mona dhe'n myghtern ha dhe gollenwel erviransow war negysyow a res. 24Mes ev, pan veu dres yn lok an myghtern, a'n gormolas gans semlans a awtorita, ha kavoes an arghoferyaseth ragdho y honan, ow profya tri hans talent a arghans moy es Yason. 25Wosa degemmeres gorhemmynn an myghtern ev a dhehwelis heb dri teythi gwiw dhe'n arghoferyaseth, mes ganso temper poeth a durant fell ha konnar goedhvil gwyls. 26Ytho Yason, wosa diswul y vroder y honan, a veu diswrys gans gour arall, hag ev a veu fesys avel fowesik bys yn pow Ammon. 27Kyn pesyas Menelaus yn y soedh, ny beas bythkweyth an arghans ambosys dhe'n myghtern. 28Pan besyas Sostratus, kapten an tour, govynn talas – rag kuntell an doll o y dhever – an dhew a veu gelwys a-rag an myghtern drefenn an dra ma. 29Menelaus a asas Lysimaghus y vroder y honan avel isarghoferyas, ha Sostratus a asas Krates, kapten soudoryon Syprus.\n30Y'n tor' ma, tus Tarsus ha Mallus a rebellyas, drefenn bos res aga sitys dhe Antioghis, iswreg an myghtern. 31Ytho an myghtern eth yn unn fyski dhe dhiserri an ahwer, ow kasa yn y le Andronikus, onan a'n soedhogyon ughel. 32Mes Menelaus, ow tybi bos ganso chons gwiw, a ladras re a lestri owr an tempel ha'ga ri dhe Andronikus; lestri erell, dell hwarva, ev re werthsa dhe Tyr ha sitys kevogas. 33Pan dhyskas Onias yn leun an taklow ma, ev a omdennas dhe dyller a veneghi yn Dafne, ogas dhe Antiogh, ha'y guhudha. 34Rakhenna Menelaus, ow kemmeres Andronikus dhe denewen, a ynnias warnodho ladha Onias. Andronikus a dheuth dhe Onias, ha porposys dhe wul toell, ev a dhos tiow ow ri dhodho y leuv dhyghow; hag yn spit dh'y wogrys ev a'n dynyas dhe dhos yn-mes a'n meneghi; ena, heb gul vri a wirvreus, ev a'n ladhas dison.\nAndronikus yw Kessydhys\n35Rakhenna nyns o duwenys ha displesys an Yedhewon hepken, mes ynwedh lies a genedhlow erell, drefenn moldrans anewn an gour. 36Pan dhehwelis an myghtern a-dhiworth ranndir Silisia, Yedhewon an sita a elwis warnodho a-dro dhe voldrans anresnadow Onias, ha'n Grekys ynwedh o kevrennek gansa yn aga has a'n hager-ober. 37Ytho Antioghus o duwenys yn y golonn ha lenwys a druedh, hag a oelas drefenn temprans ha fara da an den marow. 38Y gonnar a dhewis, ha distowgh ev a dhestryppyas goen purpur Andronikus, ha terri y dhillas a-dhiwarno; ena ev a'n hembronkas a-dro dhe oll an sita dhe'n keth tyller may hwrug an outray erbynn Onias, hag ena ev a ladhas an moldrer. Yndellma an Arloedh a attylis dhodho gans an kessydhyans a dhendilas.\nLysimaghus yw Ledhys\n39Pan via gwrys lies disakrans y'n sita gans Lysimaghus, skoedhys gans Menelaus, ha pan veu lesys an derivas a-dro, an bobel a omguntellas erbynn Lysimaghus, drefenn bos meur a'n lestri a owr ledrys seulabrys. 40Rag bos routhow an werin amovys lemmyn ha lenwys a sorr, Lysimaghus a ervys a-dro dhe dri mil dhen ha lonchya omsettyans anewn, hembrenkys gans neb unn Awranus, den avonsys yn y vlydhynyow, ha nag o le avonsys yn follenep. 41Mes pan welas an Yedhewon bos Lysimaghus owth omsettya er aga fynn, re anedha a gemmeras meyn, re a gemmeras fustow a brenn, ha re erell dornasow lusu, ha'ga thewlel oll war-barth yn hwyls orth Lysimaghus ha'y dus. 42Yndellma i a bystigas meur anedha, ha ladha re, ha fesya oll an remenant; lader an tempel y honan i a ladhas ogas dhe'n dresorva.\n43Kuhudhansow a veu dres erbynn Menelaus a-dro dhe'n hwarvos ma. 44Pan dheuth an myghtern dhe Tyr, tri den dannvenys gans an senedh a bledyas an ken a-ragdho. 45Mes Menelaus, fethys dell o lemmyn, a ambosas falswober meur dhe Ptolomeus mab Dorymenes dhe dhynya an myghtern. 46Ytho Ptolomeus, ow kemmeres an myghtern a-denewen yn portal, par dell o rag ayr yagh, a wrug dhe'n myghtern treylya y vrys. 47Menelaus, kaws an ahwer oll, ev a livras a bub charj er y bynn, mes ev a dhannvonas dhe'n mernans an wer anfeusik neb a via rydhhes andhampnys mar pledsens hwath a-rag Skythysi. 48Ha'n re re gewssa rag an sita ha'n bobel ha'n lestri sans a wodhevis hware kessydhyans anewn. 49Ytho hwath an Tyrysi, ow tiskwedhes aga has a'n drogober, a brovias ragdha ynkleudhyans splann. 50Mes Menelaus, drefenn krefni an re yn galloes, a besyas bos yn y soedh, owth ynkressya yn atti, wosa dos ha bos an arghvraser erbynn y geswlasoryon.


Kevambos Versailles - Wikipedia\nAn Kevambos Versailles (Frynkek: Traité de Versailles) o kevambos kres ynter an kenedhlow a syw: Japan, an Statys Uyns, Pow Frynk, Almayn ha Breten Veur wosa an Kynsa Bresel an Norvys. Gwrys veu an kevambos yn 1919 . Ny wrug Almayn, Ostri ha Hungari kemmeres rann yn y skrifans. Yth esa an dewis rag Almayn ynter sina an kevambos po sesyans gans luyow Keffrysys.\nKonsel a Beswar\nSinans Kevambos Kres Versailles\nAn kevambos a wrug gwruthyl League of Nations, rag ervira taklow keswlasek ha gwitha an kres wosa sinans an kevambos.\nMappa Almayn 1919 herwydh an Kevambos Versailles\nRes o dhe Almayn ri arta ranndiryow Frynkek (Alsace-Lorraine) sesys gans Almayn y'n Bresel Franco-Prussian. The French made Germany take its troops out of the Rhineland (the long stretch of land on Germany's border with France where the Rhine River flows), an important part of land for Germany since it had many factories and businesses. If Germany had its troops come back into the Rhineland, the French were allowed to invade Germany.\nRes o dhe Almayn ri rannow dhe Poloni, pow gwrys rannow Russek hag Ostriek gans tus Polonek ha Lithouani . Poloni o gwlas nans yw nebes kansbledhynnyow mes Ostri, Prussi ha Russi a wrug y ranna yn Partitions of Poland.\nVersailles a rennys ynwedh an empourethow bras a gollas an bresel. Lewydh SU Woodrow Wilson a grysis bos hwans dhe lies den dhe vos rydh a'n empourethow bras mes hemm a wrug gwruthyl lies pow byghan ryb pow lieskweyth brassa yn Almayn..\nKevambos aral, Kevambos Saint-Germain-en-Laye a rannas Ostri-Hungari yn powyow byghan. Onan o Ostri, gans penncita Wien.\nHungari a veu gwrys avel pow y honan gans penncita Budapest. Ha Czechoslovakia veu gwrys rag mammvro an dus Czech ha Slovak. An rann Czech o gwrys gans Bohemia ha Moravia. Penncita an pow o Praha. Lies den Alma;ynek a drigas ogas dh'y oryow y'n Sudetenland, ha diwettha Hitler a wrug teri bos edhomm ri an Sudetenland arta dhe Almayn.\nBosni, Sloveni, Kroati (rannow Ostri-Hungari), Makedoni a-gledh (rann Bulgari), Serbi ha Montenegro veu gorrys war-barth dhe wul unn bow nowydh henwys Yougoslavi (ow styrya Slavek a-dhyghow). Mammvro rag tus Slav a-dhyghow o gans lies yeth, kryjyon ha dyffrans kenedhlek.\nLast edited on 13 Du 2020, at 12:43\nDiwettha golegyans an folen ma a veu an 13 Du 2020, dhe 12:43.


45es Lewydh Statys Unys\n20 Genver 2017 - 20 Genver 2021\nIslewydh Mike Pence\nBleynys gans Barack Obama\nSewys gans Joe Biden\nDonald John Trump (genys 14 mis Metheven 1946) yw negysydh, personalita pellwolok gwiryonedh, politeger, hag a-dhia 20ves a vis Genver 2017 bys y'n 20ves a vis Genver 2021, Lywydh an Statys Unys.\n1 Etholans Lewydh SU 2016\n1.1 Hanwesigeth Repoblicanek\n1.2 Etholans kemmyn\nEtholans Lewydh SU 2016[golegi | pennfenten]\nTrump a dheklaryas y ombrofyans rag Lywydh an Statys Unys, dhe Dour Trump yn Cita Evrok Nowydh. Ev a gesstriva avel gwithyasel honan-deskrifys. Y gaskyrgh a boslevas gwlaskerensa Amerikanek, yn-unn fia tybyans kepar ha ewnder politek, ha ragvreus vedia. Yn rann awos y vri, kaskyrgh Trump a dhegemeras pals attendyans heb par.\nWortalleth, nyns o hwansek hembronkysi Repoblicanek kepar ha Kowser an Chi Paul Ryan dh'y skoodhya. Yth esa dout dhedha y vos sewen, keffrys ev dhe bystiga imach Parti Repoblicanek. Movyans 'ken-deghow' a guntellas a-dro dh'y ombrofyans, awos y enebieth orth liesgonisogeth hag omynvroans. Akusys veu Trump a banderya orth kenethlogoryon wydn. Nammys veu nebes y hwarvosow kaskyrgh a freudh. Kowethansow fethcheckya re isdheklaryas Trump a wul niver a leveryansow fals kehevelys orth ombroforyon erel.\nHanwesigeth Repoblicanek[golegi | pennfenten]\nTrump a entras bagas bras a 16 ombrofyer aral ow kesstriva rag hanwesigeth Repoblicanek. Hebm o an brassa yn istori Statys Unys. Dadhlansow a veu gwelys gans goslowysi bras yn-istorek, y hwra y kaskyrgh moy anweladow. Wosa dorslynk yn Indiana yn mis Me 2016, ombroforyon a remaynya, Ted Cruz ha John Kasich a hedhas aga haskyrghow. Trump a dheuth ha bos hanwesik yn-sodhogel dhe'n Kuntelles Kenedhlek Repoblikanek 2016 yn Cleveland, Ohio.\nEtholans kemmyn[golegi | pennfenten]\nTrump a waynyas an etholans kemmyn a 6ves a vis Du 2016, ow fetha ombrofyores Dhemokrat, Hillary Clinton. Ev a waynyas raglev Kollji an Etholans, kyn waynyas Clinton kansrann nebes ughella a'n raglev popular. Y hwrava kemeres y soodh avel 45es Lywydh an Statys Unys dhe'n 20ves a vis Genver 2017.\nLywydh[golegi | pennfenten]\nDhe 18 a vis Kevardhu 2019, Trump a veu ympechys gans Chi an Ganasedhoryon, yndella ow tos ha bos an tressa lywydh dhe vos ympechys (wosa Andrew Johnson yn 1868 ha Bill Clinton yn 1998).\nLewydhyon a'n Statys Unys\nDiwettha golegyans an folen ma a veu an 13 Metheven 2022, dhe 18:28.


Brian Paddick - Wikipedia\nPaddick yn 2017\nBrian Leonard Paddick, Baron Paddick (genys 24 Ebrel 1958 yn Loundres, Pow Sows) yw politeger bretennek ha gwithyas kres omdennys. Ev a esedh y'n Chi an Arlydhi a-dhia 2013 hag ev yw esel a'n Parti Livrel Werinel.\nPaddick o gwithyas kres a-dhia 1976 dhe 2007 hag ev o an gwithyas kres kethreydhel moyha henavek. Maga ta yn 2007, Paddick a veu dewys bos an ombrofyer LivWer rag an etholans Mer a Loundres yn 2008. Ev a finsas tressa, war-lergh Boris Johnson (Parti Gwithadorek) ha Ken Livingstone (Parti Lavur), gans 9.8% a votys kynsa dewis.\nPaddick o ombrofyer LivWer rag an etholans Mer a Loundres 2012 maga ta. Ev a finsas peswora, war-lergh Boris Johnson, Ken Livingstone hag Jenny Jones, an ombrofyer gwyrdh. Yn 2013, Paddick a veu gwrys a'n Chi an Arlydhi avel arlodh Livrel Werinel.\nArlydhi a'n Parti Livrel Werinel lemmyn\nAddington · Alderdice · Allan of Hallam · Alliance · Bakewell of Hardington Mandeville · Barker · Beith · Benjamin · Bonham-Carter of Yarnbury · Bowles of Berkhamsted · Bradshaw · Brinton · Bruce of Bennachie · Burnett · Burt of Solihull · Campbell of Pittenweem · Chidgey · Clement-Jones · Cotter · Dholakia · Doocey · Featherstone · Foster of Bath · Fox · Garden of Frognal · German · Glasgow · Goddard of Stockport · Grender · Hamwee · Harris of Richmond · Humphreys · Hussain · Hussein-Ece · Janke · Jolly · Jones of Cheltenham · Kramer · Lee of Trafford · Ludford · Marks of Henley-on-Thames · McNally · Miller of Chilthorne Domer · Newby · Northover · Oates · Paddick · Palmer of Childs Hill · Palumbo of Southwark · Parminter · Pinnock · Purvis · Randerson · Razzall · Redesdale · Rennard · Roberts of Llandudno · Rodgers of Quarry Bank · Scott of Needham Market · Scriven · Sharkey · Sheehan · Shipley · Smith of Newnham · Stephen · Stoneham of Droxford · Storey · Strasburger · Stunell · Suttie · Taverne · Taylor of Goss Moor · Teverson · Thomas of Gresford · Thomas of Winchester · Thornhill · Thurso · Tope · Tyler · Tyler of Enfield · Verjee · Wallace of Saltaire · Wallace of Tankerness · Walmsley · Watson of Richmond · Willis of Knaresborough · Wrigglesworth\nParti Livrel Werinel\nEseli Chi an Arlydhi a'n RU\nDiwettha golegyans an folen ma a veu an 11 Ebrel 2021, dhe 16:57.


3a Pennseythun Gernewek Amerikanek\n14ves Goel Kernewek, Penn Moenek, Wisconsin (Sowsnek)\nBagas Yahoo “ynkernewek”\nKesunnya an Gemmynieth a Gernewegoryon (Sowsnek)\n26ves Keskusulyans Keltek Harvard Blydhenyek\nDewisyansow Almaynek (Sowsnek)\nGwariow Kartennow (Sowsnek)\nTermyn hir heb blogya\nKynth yw homma folenn-dre ow jynn-amontya, ny wrug vy postya travyth dhe’n blog ma dres lies mis. Drog yw genev, a redyoryon lel! Soweth, a-dhia mis Du, my re beu re vysi ha ny yllis vy skrifa -- po skrifa rag ow flesour ow honan, dhe’n lyha. My re beu ow pareusi dew baper a-dro dhe lyenn Kernewek hengovek, hag a lennas onan anedhi dhe’n 28ves Keskusulyans Keltek Kaliforni Blydhenyek dhe UCLA (Pennskol Kaliforni Los Angeles). My a wra mos ynwedh dhe’n 26ves Keskusulyans Keltek Harvard Blydhenyek yn mis Hedra, ha res yw dhymm lemmyn pareusi paper rag an keskusulyans na.\nYn nowodhow erell, my eth dhe Gernow yn mis Ebryl rag keswel soedh, ha kyn na wrug vy kavoes an soedh, my a welas meur a gothmans hag omlowenhe. Ha my yn Kernow, my a brenas nebes lyvrow kernewek nowydh rag kressya myns ow lyverva geltek, y’ga mysk dyllans an Testament Nowydh gwrys gans Kesva an Taves Kernewek. (Yth esa dhymm dasskrif a'n Testament Noweth treylys gans Nicholas Williams seulabrys.) Lemmyn yth esov owth oberi yn Baltimore avel dyskador ilow yn skol-kynsa. Kyn nag yw hemma an pyth a waytis vy y wul wosa gorfenna Ph.D. yn Yethow ha Lyennow Keltek, lowen lowr ov vy gans an ober--dres oll awos an vlydhen-skol dhe worfenna diw seythun alemma! My re wrug devnydh a’m soedh nowydh rag lesa aswonnvos a wonisogeth keltek ha kernewek y’n skol. Lemmyn y hwoer an peswara gradh gwari “Dons Feri Hellys” war an tollgorn sowsnek, ha’n ethves gradh a woer kana “Trelawny”.\nPostys gans Benjamin Bruch dhe 10:59.\nHedhyw yth esov ow mos dhe’n medhyk-dens, rag an kynsa gweyth yn moy es diw vlydhen.Yth esa medhyk-dens da dhymm yn Boston, mes wosa removya dhe vBaltimore yn 2003, ny gevis vy onan omma distowgh, hag ena y tallethis vy hwithra ha skrifa ow skrifenn dhoktorel, ha gasa lies tra a-denewenn, kavoes medhyk-dens y’ga mysk. Ytho y porthav nebes own a’n pyth a glywav hedhyw. Dre happ da, yma hwath genev ow dens tevysek oll -- saw an peswar dans keyn (wisdom tooth), a gellis vy pan en vy 17 bloedh. Yma govenek dhymm may hylliv leverel henna hwath a-vorow!\nPostys gans Benjamin Bruch dhe 08:17.\nDehwelys dhe vBaltimore ov lemmyn, ha splann yw bos tre arta. An gewer yw marthus toemm rag mis Du, ha’n delyow liesliw yw pur deg. An areth yn Milwaukee veu degemmerys yn ta, dell grysav. Synsys veu yn chi koth teg ryb Lynn Michigan, hag yth esa ena ilow iwerdhonek ha taklow da dhe eva ha dybri. Klywes veu an areth gans neb kans a woslowysi, hag yth esa meur a wovynnow gansa a-dro dhe wonisogeth, ilow, ha hengovyow Kernow. My a gewsis dres tri hwarter our a istori an taves kernewek, henleow Kernow, henhwedhlow kernewek kepar ha’n Vorvoren a Senar, ha goelyow hengovek kepar ha dydh Kala’ Hav yn Lannwedhenek, dydh Feri yn Hellys, ha Goelowann yn Pennsans.\nSplann ynwedh o metya gans professoryon ha studhyoryon an Gresenn rag Studhyansow Keltek orth Pennskol Wisconsin-Milwaukee, neb re wrussa ow dri dhe Wisconsin rag gul an areth. Kyn nag eus asrann a yethow ha lyennow keltek dhe’n bennskol, studhyoryon ena a yll kavoes testskrif yn studhyansow keltek dhiworth an Gresenn, hag yma lies klas ena yn lyenn hag istori an broyow keltek. Yma meur a studhyer yn Milwaukee ow tyski an taves iwerdhonek, ha dell grysav, yma hwans dhe’n Gresenn ystynna aga frofyansow y’n yethow keltek erell y’n termyn a dheu.\nYn geryow berr, vyaj splann o, hag y hwonn meur ras dhe’n Gresenn ha dhe ordenoryon an areth a buptra re wrussons!\nPostys gans Benjamin Bruch dhe 08:33.\nDrog yw genev a’n powes hir. Dell wonn yn ta, yma lies blog a wra hedhi wosa seythun po diw, ha ny vynnav “Nebes Geryow Kernewek” dhe vos onan a’n re na. My re beu ow skrifa lies lyther-ombrofya rag soedhow akademek dres an diw seythun yw passyes, ha nyns esa termyn rydh gesys dhymm rag postya. Yma meur a daklow re hwyris y’n unnek dydh a-ban bostis vy: Harriet Miers, henwys gans Lywydh Bush dhe gemmeres le Justis Sandra Day O’Connor yn Breuslys Ughella an Statys Unnys, re omdennas a’y afydhyans gans an Senedh, ha ny wodhor piw a vynn Bush henwel dhe’n Vreuslys lemmyn; yma meur a galetter dhe’n partiow bras yn Almayn, ha’n Unnyans ha’n SPD owth assaya dhe gesoberi rag gul kesgovernans meur; ha Rosa Parks -- benyn meur hy bri yn istori gwiryow kemmyn y’n Statys Unnys -- re verwis, 92 bloedh hy oes.\nMes yma nowodhow personel dhymm, ynwedh. A-vorow, my a nij dhe Wisconsin, may hwrav vy ri areth a-dro dhe wonisogeth, hengovyow, henhwedhlow, hag istori Kernow orth Pennskol Wisconsin-Milwaukee. Yma Kresenn rag Studhyansow Keltek dhe’n bennskol na, hag onan an brofessoryon ena re glywas ahanav pan yth vy dhe Benn Voenek rag an 13ves Goel Kernewek nans yw nebes seythunyow, hag a wovynnis orthiv a kallen vy mos dhe vMilwaukee nep-prys rag kewsel a Gernow ha’n taves Kernewek. My o unnver, ha wosa keskewsel pella a’n mater, ervirys veu my dhe dhones rag ri areth nos Kala’ Gwav, avel rann a’ga “Lowender Samhain” blydhenyek.\nAn Lowender a vydh synsys nos Lun an 31ves a vis Hedra, dhe 6 eur gorthugherweyth, y’n Gresenn Hefter orth 3271 N. Lake Drive yn Milwaukee. Pella derivadow a gevir yn gwiasva an Gresenn rag Studhyansow Keltek. Drefenn i dhe bostya an derivadow y’ga gwiasva kyns kewsel genev a’n mater, skrifys yw my dhe ri areth a-dro dhe “Nos Kala’ Gwav yn Kernow Keltek”. Y’n gwettha prys, dell leveris dhedha, hemma a via areth pur verr, rag nag eus meur a hengovyow kernewek a-dro dhe nos Kala’ Gwav! My a vynn kewsel a hengovyow erell Kernow: an Obby Oss, Goelowann, Dons Feri Hellys, h.e., keffrys ha balyow kernewek, istori an vro, hag istori an taves Kernewek.\nMy a woer meur ras dhe bubonan re besyas chekkya an blog ma dres an dhiw seythun yw passyes. Yma govenek dhymm may hylliv vy dastalleth postya pub dydh po pub nessa dydh, lemmyn pan wrug vy gorfenna ow kynsa bagas a lytherow-ombrofya. Ow nessa post, dell grysav, a vydh po dy’ Lun po dy’ Meurth.\nPostys gans Benjamin Bruch dhe 23:48.\nY’n gwella prys, my re dhigelmis an gudynn gans ow jynn-amontya nyhewer -- neb eghenn a ‘argemmynweyth’ (adware) o, na allsen vy y dhilea yn es. Mes soweth nyns eus meur a dermyn rydh dhymm lemmyn rag postya, drefenn bos res dhymm skrifa lies lyther rag hwilas soedh akademek rag an vlydhen a dheu. Dell skrifis vy a-gynsow, nyns yw es dhe dhen gans degre yn studhyansow keltek kavoes soedh. Dre vras, yth esov vy ow hwilas ober yn asrannow Sowsnek, may hallsen vy oberi avel professor a lyenn an Oesow Kres po istori ha gramasek an yeth Sowsnek; yma govenek dhymm may fo hwans dhe neb pennskol kavoes professor a yll dyski ha lyenn sowsnek ha lyenn keltek. Ytho, gans oll an furvlennow dhe lenwel, lytherow dhe skrifa, ha CVow dhe dhannvon, nyns eus termyn gesys dhymm dhe skrifa! Mes pan vo termyn dhymm arta -- martesen dy’ Gwener -- my a bost moy!\nPostys gans Benjamin Bruch dhe 15:49.\nDrog yw genev na bostis vy kyns -- yma kudynn gans ow jynn-amontya yn Baltimore, hag y’n eur ma ny allav vy hedhes an Gesroesweyth alena yn es. My a wayt may fo an gudynn digelmys erbynn nos Lun, mes piw a woer gans teknologieth? Hedhyw yth esov yn Fenten Berkeley, Virginia an Howlsedhes, ytho y hallav gul devnydh a’n junyans Kesroesweyth y’m soedhva rag postya, chekkya e-bost, ha peuri (po mordardha) y’n Gesroesweyth. Kyns pell, my a vynn postya kedhlow pella a’n Keskusulyans Keltek orth Pennskol Harvard, ytho dehwelewgh dhe’n folenn ma yn fenowgh!\nPostys gans Benjamin Bruch dhe 13:04.\nDehwelys ov dhe Valtimore, ha dhe nowodhow a vri dhiworth Almayn. Dell hevel lemmyn, wosa dewisyans tykkli, y fydh ‘kesgovernans meur’ gwrys gans an CDU/CSU (an partiow gwithadorek) ha’n SDP (an parti lavur). Angela Merkel a’n CDU a vydh penn an kesgovernans ma, hag a vydh an kynsa benyn dhe vos Chanslores Keffrysel Almayn. An SPD a wra henwel esel aga farti dhe vos Menyster Estrenyek, ha’n dhew bagas politek a vynn ranna an soedhow erell y’n governans yntredha. Didheurek vydh gweles fatell wra an withadoryon ha’n SPD kesoberi y’n peder blydhen a dheu -- nyns esa meur a gerensa yntredha kyns an dewisyans!\nPostys gans Benjamin Bruch dhe 23:17.


Bewnans - Wikipedia\nAn Nor yw tre a vab den ha'n unnsel planet y'n Ollvys gans bewnans aswonys.\nBewnans yw tybyans yn bewonieth a-dro dhe'n studh, modh po teythi a wra divagli neppyth bew a stoff marow. An ger "bewnans" a yll styrya ynwedh an spys mayth yw neppyth bew ynno (yntra genesigeth ha mernans).\nStudhya bewnans yw henwys bewonieth ha nebonan a studh hemma yw bewonydh. An brassa rann a vewnans war an Nor yw nerthys gans nerth an Howl: an unnsel taklow ken yw bakteria kemosynthetek a-dro dhe dardhellow dowrdesel war leur an keynvor.\nBewnans oll war an Nor yw selys war gymygieth kesstoffow karbon, yn komparek gans molekulow chayn hir kepar ha protenow ha trenken sprusennek (nukleyek). Gans dowr, hag yw res dhe vewnans oll, molekulow hir yw maylys a-ji dhe genennow avel kellow. Nyns on ni sur mars yw hemma gwir rag pub eghen possybyl a vewnans y'n Ollvys, mes gwir yw rag bewnans oll war an Nor hedhyw.\nDiwettha golegyans an folen ma a veu an 12 Du 2021, dhe 16:33.


2 Myghternedh 13 (ABK) - Bible Society\n2 Myghternedh13 ABK\nYehoahaz a Reyn war Ysrael\n1Y'n tressa blydhen warn ugens a vyghtern Yoash mab Ahazia myghtern Yuda, Yehoahaz mab Yehu a dhallathas reynya war Ysrael yn Samaria, hag ev a reynyas seytek blydhen. 2Ev a wrug an pyth o drog yn golok an ARLOEDH, ha siwya peghosow Yeroboam mab Nebat, a wrug dhe Ysrael pegha; ny dreylyas dhiworta. 3Sorr an ARLOEDH a dhewis erbynn Ysrael, hag ev a's delivras a-berth yn leuv Hazael myghtern Aram, hag a-berth yn leuv Ben-hadad mab Hazael, dres nebes blydhynyow. 4Ha Yehoahaz a bledyas gans an ARLOEDH, ha'n ARLOEDH a woslowas orto; rag ev a welas arwask Ysrael, fatell y's arweski myghtern Aram. 5Ytho an ARLOEDH a ros selwyas dhe Ysrael, may tianksons dhiworth leuv Aram; hag yth esa fleghes Ysrael trigys yn aga thyldow kepar ha kyns. 6Byttegyns ny dreylsons dhiworth peghosow chi Yeroboam, a wrug dhe Ysrael pegha, mes i a gerdhas ynna; an Ashera a veu gesys a'y sav yn Samaria ynwedh. 7Nyns esa gesys dhe Yehoahaz lu a voy ages hanter-kans marghek ha deg charett, ha deg mil droesek; rag myghtern Aram re's distrusa, ha re wrussa dhedha bos kepar ha doust drushya. 8Gweythresow erell Yehoahaz, ha pup-tra a wrug, a nyns yns i skrifys yn lyver kovadhow myghternedh Ysrael? 9Yehoahaz a goskas gans y dasow hag i a'n ynkleudhyas yn Samaria; ha Yehoash y vab a reynyas yn y le.\nYehoash a Reyn war Ysrael\n10Y'n seytegves blydhen warn ugens a Yoash myghtern Yuda Yehoash mab Yehoahaz a dhallathas reynya war Ysrael yn Samaria, hag ev a reynyas hwetek blydhen. 11Ev a wrug an pyth o drog yn golok an ARLOEDH, ha ny dhibarthas dhiworth oll peghosow Yeroboam mab Nebat, a wrug dhe Ysrael pegha; mes ev a gerdhas ynna. 12Gweythresow erell Yehoash, ha pup-tra a wrug, ha'y nerth yn y vresel erbynn Amasia myghtern Yuda, a nyns yns i skrifys yn lyver kovadhow myghternedh Ysrael? 13Yehoash a goskas gans y dasow, ha Yeroboam a esedhas war y dron. Yoash a veu ynkleudhys yn Samaria gans myghternedh Ysrael.\n14Pan eth Elisha yn klav gans an kleves may ferwis anodho, Yehoash myghtern Ysrael a dheuth yn-nans dhodho hag oela a-ragdho, ha leverel, ‘A ow thas, ow thas! Charett Ysrael ha'y varghogyon!’ 15Elisha a leveris dhodho, ‘Kemmer gwarak ha sethow’; hag ev a gemmeras gwarak ha sethow. 16Ev a leveris dhe vyghtern Ysrael, ‘Gorr dha leuv war an warak.’ Hag ev a worras y leuv warnedhi. Elisha a worras y dhiwleuv war dhiwleuv an myghtern. 17Ena ev a leveris, ‘Igor an fenester troha'n howldrevel.’ Ev a's igoras. Ena Elisha a leveris, ‘Tenn’; hag ev a dennas. Ena ev a leveris, ‘Seth rag trygh an ARLOEDH, seth rag trygh war Aram! Ty a feth Aram glan yn Afek.’ 18Ena ev a leveris, ‘Kemmer an sethow’; hag ev a's kemmeras. Ev a leveris dhe vyghtern Ysrael, ‘Gwask an dor gansa.’ Hag ev a weskis teyrgweyth ha hedhi. 19Gour Duw o serrys ganso hag yn-medh, ‘Ty a dalvia gweskel pymp po hwegh gweyth; ena ty a fethsa Aram glan, mes lemmyn ny weskydh Aram marnas teyrgweyth.’\n20Elisha a verwis hag i a'n ynkleudhyas. Bagasow a Moabysi a wre omsettyansow war an tir orth dalleth an vlydhen. 21Hag y hwarva, pan esens owth ynkleudhyas neb gour, i a welas bagas a soudoryon, hag i a dewlis an gour a-berth yn bedh Elisha ha mos dhe-ves: kettell dochyas an gour eskern Elisha, ev a dhasvewas ha sevel war y dreys.\nYsrael a Syns Sitys dhiworth Aram Arta\n22Hazael myghtern Aram a arweskis Ysrael dres dydhyow oll Yehoahaz. 23Grassyes orta o an ARLOEDH, hag ev a'n jevo truedh warnedha. Ev a dreylyas trohag i drefenn y gevambos gans Abraham, Ysak ha Yakob, ha ny vynnas aga distrui; ha ny's tewlis dhiworth y lok bys y'n eur ma.\n24Pan verwis Hazael myghtern Aram, Ben-hadad, y vab, a reynyas yn y le. 25Ena Yehoash mab Yehoahaz a dhaskemmeras dhiworth leuv Ben-hadad mab Hazael an sitys a gemmersa dhiworth leuv Yehoahaz y das yn bresel. Teyrgweyth Yehoash a'n fethas, ha daskavoes sitys Ysrael.


Cleopatra, Myghternes Ejyp, o onan a'n moyha aswonnys benenes yn istori. Hy hanow leun o Cleopatra VII Thea Philopator (69 KOK – 12ves Est 30 KOK). Hi o an diwettha rewlyer a'n Dernieth Ptolemaek a Faros a veu gorrys yn le yn Ejyp wosa mernans Alexander Meur. Wosa hy mernans, Ejyp a dheuth ha bos ranndir romanek Aegyptus.\n13 Genver 69 BC\n12 Est 30 BC\nCleopatra V po VI a Ejyp\nPtolemy XIV a Ejyp, Ptolemy XIII Theos Philopator, Mark Antony\nDelyow a Cleopatra VII\nYma lies hwedhel a-dro dhe rychedh Cleopatra. Y leverir y hwrug hi badhya yn leth rag medhelhe hy kneus. Y leverir ynwedh y hwrug hi happwari gans Antony y halsa hi gul boos an moyha kostus yn bys. Rag gwaynya, hi a gemeras skinen berl, hy theudhi yn aysel ha hy eva.\nGenys veu hi yn Sita Alsander, pennsita Ejyp. Pan o hi 18 bloodh, hy thas hag yw myghtern a verwis. Hi ha hy broder, Ptolemy XIII, a dheuth ha bos rewlysi Ejyp; hi o myghternes hag ev o myghtern. Hy broder o saw deg bloodh, ytho hi o an rewlyer gwir.\nCleopatra a wrug eskerens yn mysk an lysoryon, ledys gans an spadhesik Pothinus, hag i a removas Cleopatra a'y rewl ha gul dhe Ptolemy bos an rewlyer unnik, yn a-dro dhe 50 KOK.\nCaesar ha PompeyChanjya\nY'n eur na, yth esa dew hembrenkyas romanek ow kesstrivya dhe dhos ha bos ledyer an Repoblek Romanek: Julius Caesar ha Pompey. Julius Caesar a fethas Pompey orth Batel Pharsalus yn Pow Grek, yn 48 KOK. Pompey a dhienkis dhe Ejyp hag a veu moldrys war worhemynadow Ptolemy. Ptolemy a dybis y fydh Caesar pes da, mes yn gwiryonedh Caesar a wrug gava lies senedhor a vatalyas er y bynn rag kennertha kres yn Rom. Moldrans Pompey a dhistruis towlow Caesar. Pompey a veu dibennys a-dherag y deylu, ytho ny wrussa teylu ha skodhyoron Pompey ankevi hemma nevra.\nY teuth Caesar dhe Sita Alsander. Ejyp o kowell bara a alsa bosa Rom. Servysi Cleopatra a rolyas leurlen gans Cleopatra ynni ha kemeres an leurlen dhe'n palys le mayth esa Caesar godriga ynno. An servysi a dhug an leurlen dhe Caesar ha'y dirolya. Caesar a veu gweskys gans kerensa Cleopatra. Hi o 21 bloodh hag ev 52.\nCaesar a erviris dhe wul Cleopatra myghternes arta, mes nyns o Ptolemy pes da gans henna. Yth esa meur a omladh, mes Caesar a waynyas. Hag ev ow tiberth, Ptolemy a godhas yn Dowr Nil ha beudhi. Broder yowynk aral a dheuth ha bos myghtern, mes arta Cleopatra o an rewlyer gwir Ejyp. Cleopatra a dhinythis mab gans Julius Caesar, henwys Caesarion. Mes, hware wosa henna, Caesar a veu moldrys yn Senedh yn Rom, an 15ves mis Meurth 44KOK. Cleopatra a dhienkis tre dhe Ejyp.\nMark Antony hag OctavianChanjya\nMark Antony, hembrenkyas lu Caesar, hag Octavian, er laghel Caesar, a fethas an bagas (ledys gans Brutus ha Cassius) a wrug kesplottya erbynn Caesar. Le Caesar a veu kemerys wosa henna gans tri hes-Konsul, an Drigourieth Nessa: Octavian, Mark Antony ha Lepidus. Ny veu Lepidus mar bosek; tenkys an Emperoureth o ervirys dre gesstrif ynter Antony hag Octavian. Mark Antony a dheuth dhe weles Cleopatra ha a veu gweskys gans kerensa anedhi (kynth esa gwreg dhe Antony seulabrys). Cleopatra a dhinythis tri flogh ganso, dew anedha gevellyon.\nAn kesstrif ynter Octavian hag Antony a dheuth ha bos moy sad hag yth esa kas yn skon. Cleopatra a usyas hy arghans dhe weres Antony, mes y hwrug Octavian gwaynya an vresel. Ev a dheuth ha bos rewlyer Emperoureth Romanek yn-dann hanow Caesar Augustus. Ev a gemeras Ejyp a Cleopatra hag, an 12ves mis Est 30KOK, hi a wrug omladha der asa asp gwenonek hy bratha.\nLast edited on 17 Du 2021, at 05:24\nDiwettha golegyans an folen ma a veu an 17 Du 2021, dhe 05:24.


Brithlennow Kernow – Kresen Kernow\nHome Agan kuntellow Gidys dhe’n kuntellow Brithlennow Kernow\nAn Brithlennow Kernow yw eghen a dhigessenyans y’gan kuntel a govskrifennow ha lyvrow.\nAn 58 brosweyth ma a veu gwrys gans Fondyans Tregellas (fondys gans Rita Tregellas Pope) y’n 1990 ow rag ‘avonsya aswonvos ha konvedhes a ertach gonisogethel Kernow’. An brithlennow a veu gwrys gans brosyoresow dres Kernow ha pub huni a dhevnydh thema a istori po mythologieth Kernow dhe wul lymnans bewek.\nRag ogas hag 20 bledhen an brithlennow a gregi yn ‘Kresen Kernow’ yn Plas Alma, Resrudh, ha dileys a vons dhe Gresen Kernow pan veu hi ygerys yn 2019. Pub prys yma nebes a’n brithlennow displetys yn Kresen Kernow, hag y hyllir gweles an re erel dre vysytya agan stevellow diogel (dre ragerghi hepken). Ni re wrug rivenegi an aray leun.


(149) 'Turn' in Kernowek - lovinglivingcornish\n(149) 'Turn' in Kernowek\nDownload FileMP3 • 4865KB\nAn ger tro ‘turn’ yw kefys in Kernowek Cres i’n lavarow drog-tro ‘an evil turn’ ha wàr neb tro ‘at any turn, at any event’. Moy kebmyn yw an element tro i’n adverb adro ‘round about,’ rag ensampyl i’n lavar i’n pow adro, hag i’n rag-er pò ‘preposition’ adro dhe, rag ensampyl in Resurrexio Domini:\nme a dhug cùrun a spern\nneb try our adro dhe’m penn.\nDell hevel growndys wàr tro yw an ger troyll. Nyns yw troyll destys ma’s in radnyêth Sowsnek Kernow, le may ma va ow sygnyfia ‘a short row on the sea; a feast’. Dre lycklod an styr ‘feast’ a dheuth dhyworth an mênyng gwredhek ‘spin, turn,’ ow referrya dhe bobel ow mos adro, hèn yw, ow tauncya. Yth hevel inwedh bos troyll goos nessa an ger Kembrek troell ‘wheel, circle’ ha Bretonek troell ‘convolvulus.’ Wàr troyll yth yw growndys an ger troyllya ‘to turn, to spin.’ Yma Lhuyd ow ry dhyn pollen troyllya gans an styr ‘ditch, moat.’ Moy lyckly ywa bytegyns fatell o ‘whirlpool, eddy’ styr gwredhek pollen troyllya, hèn yw ‘a turning pool.’ Mars yw hedna gwir, ena yth yw troyllya an ger teythiak rag ‘to turn’, kyn nag ywa kefys i’n tyller vëth i’n textow. In Kernowek tradycyonal an ger ûsys rag ‘a turn’ yw torn ha ‘to turn’ yw trailya. Gesowgh ny dhe veras ortans an eyl warlergh y gela. Yth yw torn gwelys in lavarow kepar ha lies torn dâ ‘many good turns’, pana lowr torn ‘how many times’ ha try thorn ‘three times’. Yma i’n torn-ma, i’n tor’-ma ow mênya ‘at this turn, at the moment’ hag yth yw kefys moy ès degweyth warn ugans. Torn heb mar a veu benthygys dhyworth turn, torn in Sowsnek Cres. Ow tùchya an verb trailya ‘to turn,’ yth hevel fatell yw trylya an form moyha avarr in Kernowek, rag ensampyl i’n Passyon Agan Arlùth:\nyma unn gwas marthys prowt\noll an cyta ow trylya.\nYma dyw form unsylabednek a trylya: tryl ‘turn!’ gorhemynek pò ‘imperative’, ha y tryl ev ‘he turns, he will turn’ present-devedhek. Tryl a ros treyl, poran kepar dell ros ky > kei, chy > chei ha ny > nei. Trylya, an form avarr, a veu benthygys dhyworth trillen ‘to turn, to roll’ in Sowsnek Cres. Chaucer, rag ensampyl, a scrif:\nIf you list bidde hym thennes gon\nTrill this pyn and he wol vanysshe anon.\n‘Mar mynta erhy dhodho dyberth alena,\ntrail an pynn-ma hag ev â mes a wel dystowgh.’\nApert yw ytho y feu an ger Kernowek torn ‘turn, occasion’ ha trylya, trailya ‘to turn’ aga dew benthygys dhyworth Sowsnek Cres. Kynth yns y geryow Sowsnek in aga devedhyans, nyns eus rêson vëth dhe sevel orth aga ûsya.


Job 1 (ABK) - Bible Society\nJob 1 ABK\n1Yth esa gour yn bro Us, Job y hanow, ha perfydh hag ewnhynsek o an gour na, hag yth esa dhodho own a Dhuw hag ev a dreylyas dhiworth drog. 2Y feu genys dhodho seyth mab ha teyr myrgh. 3Ev a'n jevo seyth mil dhavas, tri mil gowrvargh, pymp kans kopel a oghen, ha pymp kans asen benow ha palster a servysi, mayth o an gour ma an brassa yn mysk oll tus an Est. 4Y vebyon e ha synsi kevewi yn chi pub huni anedha yn y jydh, hag i a dhannvona ha gelwel aga theyr hwoer dhe dhybri ha dhe eva gansa. 5Ha pan dho kylgh an kevewi dhe benn, Job a dhannvona ha'ga sakra, hag ev a sevi myttin a-varr hag offra offrynnow leskys herwydh an niver anedha oll, rag Job a leveri, ‘Martesen ow mebyon re beghas ha milliga Duw yn aga holonn.’ Yndella y hwre Job prest.\nKynsa Prevyans Job\n6Yth esa dydh pan dheuth mebyon Duw dhe sevel a-dherag an ARLOEDH, ha Satnas a dheuth yn aga mysk ynwedh. 7An ARLOEDH a leveris dhe Satnas, ‘A-ble osta devedhys?’ Satnas a worthybis dhe'n ARLOEDH, ‘A-dhiworth gwandra omma hag ena war an norvys, hag a-dhiworth kerdhes a-dro warnodho.’ 8An ARLOEDH a leveris dhe Satnas, ‘A bredersys a-dro dhe'm gwas Job? Nyns eus denvyth kepar hag ev war an norvys, gour divlam hag ewnhynsek, ow perthi own a Dhuw hag ow treylya dhiworth drog?’ 9Ena Satnas a worthybis dhe'n ARLOEDH, ‘Eus dhe Job own a Dhuw rag travyth? 10A ny worrsys ke a-dro dhodho ha dh'y ji ha dhe bup-tra a'n jeves, orth pub tu? Ty re vennigas ober y dhiwleuv, ha'y jatel re gressyas y'n pow. 11Mes ystynn dha leuv lemmyn, ha tochya pup-tra oll a'n jeves, hag ev a wra dha villiga y'th fas.’ 12Yn-medh an ARLOEDH dhe Satnas, ‘Otta, yma pup-tra oll a'n jeves y'th halloes, saw warnodho y honan na ystynn dha leuv.’ Ytho Satnas eth yn-rag mes a wel a'n ARLOEDH.\n13Yth esa dydh pan esa y vebyon ha'y vyrghes ow tybri hag eva gwin yn chi aga broder kottha, 14hag y teuth kannas dhe Job, ha leverel, ‘Yth esa an oghen owth aras ha'n asenes ow peuri rybdha, 15ha'n Sabeanys a settyas orta ha'ga hemmeres, ha ladha an servysi gans min an kledha, ha my ow honan re dhienkas rag leverel dhis.’ 16Pan esa ev hwath ow kewsel, y teuth onan moy ha leverel, ‘Tan Duw a goedhas dhiworth an nev hag a loskas an deves ha'n servysi, ha'ga howlleski, ha my ow honan re dhienkas rag leverel dhis.’ 17Hag ev hwath ow kewsel, y teuth onan moy ha leverel, ‘An Kaldeanys a formyas tri bagas a ladron, hag a wrug omsettyans orth an kowrvergh ha'ga hemmeres, ha ladha an servysi gans min an kledha, ha my ow honan re dhienkas rag leverel dhis.’ 18Hag ev hwath ow kewsel y teuth onan moy ha leverel, ‘Yth esa dha vebyon ha'th vyrghes ow tybri hag eva gwin yn chi aga broder kottha, 19hag otta, gwyns meur a dheuth dhiworth an difeythtir, ha gweskel peswar korn an chi, hag ev a goedhas war an dus yowynk, ha marow yns, ha my ow honan re dhienkas rag leverel dhis.’\n20Ena Job a sevis ha skwardya y bows, ha treghi gols y benn ha koedha war an dor ha gordhya. 21Hag ev a leveris, ‘Noeth y teuth vy dhiworth torr ow mamm, ha noeth y tehwelav ena; an ARLOEDH a ros, ha'n ARLOEDH re gemmeras dhe-ves; benniges re bo hanow an ARLOEDH.’\n22Der oll hemma ny beghas Job na kuhudha Duw a gammweythres.


(Daskevarwodhys dhyworth Nagorno-Karabagh)\nNagorno-Karabakh (Artsakh) yw ranndir yn South Caucasus yn Azerbayjan. Henwyn rag an ranndir y'n yethow leel dyffrans oll a styr "Karabakh menydhjyek", po "lowarth du menydhyek". An ger "nagorno" yw Russek rag "menydhyek/ war an menydh", "kara" yw Turkek rag "du", ha "bakh" a styr "lowarth" yn Azerbayjanek.\nArmeniek: Լեռնային Ղարաբաղ, treuslytherennys Lernayin Gharabagh\nAzerbaijanek: Dağlıq Qarabağ, or Yuxarı Qarabağ (ow styrya "Karabakh a-wartha" po "Karabakh menydhyek")\nRussek: Нагорный Карабах, treuslytherennys: Nagornyj Karabakh\nNagorno-Karabakh: ranndir Azerbayjan diskwedhys yn rudh.\nNargorno-Karabakh yw le disputys. An Kenedhlow Unys a lever bos rann Azerbayjan. An le yw governys gans an Repoblek Artsakh nag yw aswonnys yn sodhogel gans broyow erel. An KU re elwis rag kildennans lu armeniek y'n ranndir sesys..\nNagorno-Karabakh a dheuth ha bos rann an bresel ynter Armeni ha Azerbayjan yn 1918 pan dheklaryas an dhew vro anserghogeth a-dhiworth Russi. Ny veu digelmys bys dhe 1920 pan dheuth ha bos an dhew stat yowynk rann an URSS, ha kelli aga anserghogeth dre wriansow kemynegoryon Russek (Bolsheviks).\nPan dheuth ha bos Mikhail Gorbachev ledyer an URSS ha dalleth argerdh a amendyansow ledan yn bledhynyow 1980, tus armeniek Nagorno-Karabakh a erviras dhe grodhvolas a-dro dhe "Azeriheans erbynn bodh" an ranndir. Brassa rann an poblans armeniek a dhallathas movyans rag anserghogeth.\nMis Du 1991, Senedh Azerbaijan a assayas dhe hedhi an movyans ma ha gordhilea status autonomous an ranndir. Avel gorthyp, tus armeniek Nagorno-Karabakh a synsas referendum an 10ves mis Kevardhu 1991. Brassa rann a'n dus a votyas rag anserghogeth dien. Ny wrug an gemeneth Azerek kemeres rann y'n referendum ma.\nHedhyw Nagorno-Karabakh yw stat de facto henwys Repoblek Nagorno-Karabakh.\nLast edited on 11 Hwevrer 2021, at 11:19\nDiwettha golegyans an folen ma a veu an 11 Hwevrer 2021, dhe 11:19.


Compare Bible readings for Efesianys 3 in the ABK and the NRSV - Bible Society\nMenystrans Powl dhe'n Jentilys\n1Rag hemma, my, Powl, prisner Krist Yesu ragowgh hwi, an Jentilys – 2mar klewsowgh a'n charj dhe venystra ras Duw a veu res dhymmo ragowgh, 3fatell veu notys dhymm an mysteri dre dhiskwedhyans, kepar dell skrifis dhywgh kyns war verr lavarow. 4Ow redya hemma, hwi a woer konvedhes ow skians yn mysteri Krist, 5na veu notys dhe vebyon den yn henedhow erell, kepar dell yw diskwedhys lemmyn dh'y abesteli sans, ha'y brofoesi y'n Spyrys, 6an Jentilys dhe vos kes-heryon ha keskorf, ha kevrennoryon a'n ambos yn Krist Yesu der an aweyl.\n7Ha my eth ha bos gwas war-lergh ro an ras a Dhuw, res dhymm war-lergh oberyans y alloes. 8Dhymmo vy, yw le ages an lyha a'n syns oll, y feu res an ras ma dhe bregoth dhe'n Jentilys an rychys a Grist yw dres hwithra, 9ha golowi dhe bub den3:9 War-lergh re a'n dornskrifow nyns usi omma an geryow dhe bub den. towl an mysteri kudhys dres an oesow yn Duw neb a wrug pup-tra, 10may fe deklarys lemmyn dhe'n prynsipatys ha'n potestatys y'n tylleryow nevek, der an eglos, furneth Duw, meur hy diverseth, 11war-lergh towl an oesow a wrug ev yn Krist Yesu agan Arloedh, 12yn neb y'gan beus kolonnekter ha fordh dhodho yn trest dre fydh ynno. 13Rag hemma, my a'gas pys na gemmerrowgh digolonn y'm galarow ragowgh hwi; agas glori yns i.\nGodhvos Kerensa Krist\n14Ytho, my a bleg an dhewlin a-dherag an Tas,3:14 a-dherag an Tas: War-lergh re a'n dornskrifow a-dherag Tas agan Arloedh Yesu Krist. 15mayth yw henwys warnodho pub teylu yn nev ha nor, 16may rollo dhywgh hwi, war-lergh rychys y splannder, dhe vos krevhes gans galloes der y Spyrys y'n den pervedhel, 17may trikko Krist, dre fydh, yn agas kolonn, gwreydhys ha selys yn kerensa, 18ma'gas bo nerth dhe gonvedhes gans oll an syns, pyth yw an les ha'n hys ha'n ughelder ha'n downder, 19ha dhe aswonn kerensa Krist a dremen dres aswonnvos, may fewgh lenwys a oll leunder Duw.\n20Lemmyn, dhe neb a yll gul dres pup-tra yn pals dres eghenn moy es dell bysyn na brederyn, war-lergh an galloes a ober ynnon ni, 21dhodho ev re bo gordhyans y'n eglos hag yn Krist Yesu dres oll henedhow, trank heb worfenn. Amen.